PATVIRTINTA

Kauno miesto savivaldybės tarybos

2014 m. gruodžio 22 d. sprendimu Nr. T-706

1 a forma

KAUNO MIESTO SAVIVALDYBĖS

2015–2017-ŲJŲ METŲ STRATEGINIS VEIKLOS PLANAS

|  |
| --- |
| SITUACIJOS ANALIZĖ |

|  |
| --- |
| IŠORINĖS APLINKOS ANALIZĖ |
| POLITINIAI – TEISINIAI VEIKSNIAI*Tarptautiniai, valstybės lygmens.* 2010 m. birželio mėn. Europos Vadovų Taryba patvirtino strategiją „Europa 2020“. Strategijos prioritetai – pažangus, tvarus ir integracinis Europos Sąjungos (toliau – ES) ekonomikos augimas. Jie apima užimtumo, investicijų į mokslinius tyrimus ir eksperimentinę plėtrą didinimą, energetiką ir kovą su klimato kaita, socialinės atskirties mažinimą ir švietimo plėtrą ES lygmeniu. Strategijoje iškelti penki pagrindiniai tikslai, kurių pagrindu nustatyti nacionaliniai siekiai, kuriuos Lietuva turi pasiekti iki dešimtmečio pabaigos:1. Užimtumas: 72,8 proc. 20–64 metų žmonių turėtų turėti darbą.
2. Moksliniai tyrimai ir technologinė plėtra: 1,9 proc. BVP turėtų būti investuojama į mokslinius tyrimus ir technologinę plėtrą.
3. Klimato kaita ir energetika: šiltnamio efektą sukeliančių dujų kiekis turėtų būti sumažintas 15 proc., palyginti su 1990 m. rodikliais; 23 proc. energijos turėtų būti gaminama iš atsinaujinančiųjų šaltinių; energijos vartojimo efektyvumas – energijos vartojimo sumažinimas turėtų siekti – 1,14 Mtne.
4. Švietimas: reikėtų užtikrinti, kad pagrindinį išsilavinimą neįgijusių mokinių dalis nebūtų didesnė nei 5 proc., vidurinį išsilavinimą – 3 proc.; reikėtų užtikrinti, kad ne mažiau kaip 40 proc. 30–34 metų asmenų turėtų aukštąjį išsilavinimą.
5. Skurdas ir socialinė atskirtis: reikėtų bent 170 tūkst. sumažinti skurde gyvenančių ir socialiai atskirtų žmonių arba žmonių, kuriems tai gresia skaičių.

Lietuvos pažangos strategijoje „Lietuva 2030“ išskirtos pažangai svarbios vertybės – atvirumas, kūrybingumas ir atsakomybė bei 3 pažangos sritys: visuomenė, ekonomika ir valdymas. Pokyčiai pažangos srityse įtvirtins pažangos vertybes, o šios taps sąmoningu žmonių siekiu kiekvienoje iš pažangos sričių. Pokyčių laukiama šiose srityse: 1) sumani visuomenė, 2) sumani ekonomika ir 3) sumanus valdymas. Tai 3 prioritetai, kurie detalizuoti rengiant vidutinio laikotarpio strateginius dokumentus, programas, planus. Strategijai įgyvendinti patvirtinta Nacionalinės pažangos programa, kuri yra pagrindinis valstybės plėtros strateginis dokumentas, tame tarpe – ir Europos Sąjungos paramos panaudojimui Lietuvoje 2014–2020 metais.*Regiono lygmens.* Siekiant gerinti Kauno regiono plėtros planavimą, 2010 m. gegužės 25 d. Kauno regiono plėtros tarybos sprendimu Nr. 1 buvo patvirtintas Kauno regiono plėtros planas iki 2020 metų. Plėtros planas yra strateginis dokumentas, kurio paskirtis įgyvendinti nacionalinę politiką regioninės plėtros srityje. Plėtros planas skirtas tinkamai pasirengti ir panaudoti ES struktūrinę paramą. Šiuo metu planas yra atnaujinamas vadovaujantis Vidaus reikalų ministerijos rekomendacijomis.*ES struktūrinės paramos panaudojimas.* ES struktūrinių fondų parama Lietuvai 2007–2013 m. teikiama pagal Lietuvos 2007–2013 m. ES struktūrinės paramos panaudojimo strategiją ir atskiras veiksmų programas, skirtas strategijai įgyvendinti. 2007–2013 metų ES struktūrinės paramos lėšomis Kauno mieste įgyvendinti ir tebevykdomi projektai, kurių vertė siekia 0,7 mlrd. EUR. Planuojama, kad ES parama šiems projektams sieks 0,5 mlrd. EUR (šaltinis – portalas www.esparama.lt). Kauno m. savivaldybės administracija 2007–2013 m. finansavimo periodu jau įgyvendino 19 iš dalies ES struktūrinės paramos lėšomis finansuojamų projektų, kurių finansavimui skirta 21,9 mln. EUR ES paramos lėšų. Šiuo metu baigiami įgyvendinti dar 12 projektų, kurių bendra vertė 25,8 mln. EUR, iš kurių 16,2 mln. EUR sudaro ES paramos lėšos. Kauno miesto savivaldybės įmonės 2007–2013 m. periodu įgyvendino arba baigia įgyvendinti 30 projektų, kurių bendra vertė viršija 22 mln. EUR. Kauno miesto savivaldybės administracijos kartu su jos įstaigomis ir įmonėmis šiuo metu įgyvendina arba jau baigė vykdyti 61 projektą, kuriems skirta ES parama siekia 57,9 mln. EUR. Kadangi šiam struktūrinės paramos periodui baigiantis dar numatomos teikti paraiškos, 2007–2013 m. įsisavintų ES lėšų suma bus dar didesnė.Didžiausias Kauno miesto savivaldybės ES paramą gavęs įgyvendintas projektas – Kauno pramogų ir sporto rūmai Nemuno saloje – „Žalgirio arena“. Vykdomi transporto infrastruktūros modernizavimo ir plėtros projektai. Didžiausias jų – A. Juozapavičiaus pr. rekonstrukcija, kuri baigta 2014 m. Bendra projekto vertė daugiau kaip 10,4 mln. EUR, iš jų 6,5 mln. EUR – ES lėšos.Baigti įgyvendinti praeityje užterštų teritorijų Aleksote ir Palemone išvalymo projektai už 1,5 mln. EUR. Skyrus 1,2 mln. EUR ES paramą, išvalytas Nemuno salos kanalas (senvagė) kartu su salos pietvakarinės smailės dalyje esančia buvusia mažųjų laivų prieplaukos teritorija, sutvarkytos Nemuno salos pakrantės, tiesiami nauji dviračių ir pėsčiųjų takai.Aktyviai vyksta Kauno miesto vidurinių mokyklų, gimnazijų, vaikų darželių, sveikatos ir kultūros įstaigų pastatų renovavimo bei jų modernizavimo, socialinių paslaugų kokybės gerinimo projektai. Įgyvendinti 24 projektai, baigiama vykdyti 12 projektų, bendra šių projektų vertė viršija 10,1 mln. EUR.UAB „Kauno vandenys“ baigia įgyvendinti vandens tiekimo ir nuotekų tvarkymo infrastruktūros plėtros bei vandentvarkos kokybės gerinimo projektą, kurio vertė beveik 7,8 mln. EUR, iš jų 6,3 mln. EUR yra ES struktūrinės paramos lėšos.Kauno miesto savivaldybės administracija kartu su Pažaislio kultūros ir turizmo centru įgyvendino 2,8 mln. EUR vertės projektą „Pažaislio kamaldulių vienuolyno svečių namo restauravimas ir pritaikymas turizmui“ (ES skirta parama siekia 2,5 mln. Lt).VRM Regioninės plėtros departamento parengtos ataskaitos duomenimis Kauno m. savivaldybės ES lėšų įsisavinimas įgyvendinant regioninius projektus artėja prie 90 proc. ir viršija Lietuvos lėšų įsisavinimo vidurkį.2014–2020 m. ES struktūrinės paramos panaudojimo perspektyvoje numatyta spręsti gyvenamosioms vietomis būdingas problemas, didinant konkurencingumą ir gyvenamosios vietovės patrauklumą, skatinant ekonomikos augimą, plėtojant viešąją infrastruktūrą. 2013 m. birželio 26 d. Kauno miesto savivaldybės tarybos sprendimu Nr. T-373 „Dėl pritarimo Kauno miesto integruotos teritorijos vystymo programos Aleksoto ir Žaliakalnio seniūnijoms rengimui ir šios programos bendrajam finansavimui“ Kauno miesto savivaldybės taryba pritarė sprendimui Aleksoto ir Žaliakalnio seniūnijas įtraukti į Integruotos teritorijos vystymo programą, kurios metu 2014–2020 m. planuojama pritraukti daugiau kaip 31 mln. EUR ES struktūrinių fondų paramos. Šiose teritorijose bus vykdomi bendruomenės inicijuotos vietos veiklos projektai, kuriamos vietos veiklos grupės. Įvairių projektų vystymui kitų Kauno miesto seniūnijų teritorijoje ketinama pritraukti lėšas iš kitų ES struktūrinės paramos programų. |
| EKONOMINIAI VEIKSNIAI**BENDRIEJI EKONOMINIAI RODIKLIAI**LR Finansų ministerijos 2014 m. rugsėjį paskelbtose vidutinės trukmės ekonominių rodiklių projekcijose numatoma, kad prie Lietuvos ekonomikos stabilumo prisidės narystė euro zonoje, efektyvus naujosios ES 2014–2020 m. finansinės perspektyvos lėšų panaudojimas, baigtos įgyvendinti ir aktyvuotos energetinę nepriklausomybę stiprinančios priemonės – suskystintųjų dujų terminalas, elektros jungtys su Švedija ir Lenkija. Vyriausybė, valdydama su Rusija ir su partnerių ES lėtesniu augimu susijusią riziką Lietuvos eksportui, pagal 2014 m. rugpjūtį patvirtintą planą sieks Lietuvos įmonėms padėti surasti naujų eksporto rinkų ir naujų prekybos partnerių, toliau gerins smulkiojo ir vidutinio verslo prieigą prie finansavimo šaltinių, taikys kitas priemones.Atsižvelgiant į pablogėjusios išorės aplinkos įtaką, 2014 m. projektuojamas 2,9 proc. BVP augimas, 2015 m. – 3,4 proc., 2016 m. – 3,8 proc., 2017 m. – 4,3 proc., tačiau tikėtina, kad toks augimas išliks vienas sparčiausių Europos Sąjungoje. Darbo užmokestis, prognozuojama, didės nuosaikiu tempu – numatoma, kad 2014–2017 m. jis augs 5,3–6,5 proc. Numatoma, kad nedarbas 2014 m. sumažės iki 11,2 procento, o 2015–2017 m. nedarbo lygis atitinkamai sudarys 10,4, 9,6 ir 8,6 proc.**Pagrindiniai šalies makroekonominiai rodikliai**

|  |  |  |
| --- | --- | --- |
| **Makroekonominiai rodikliai / Metai** | **2013** | **Projekcija 2014 m. rugsėjis** |
| **2014** | **2015** | **2016** | **2017** |
| BVP augimas /grandine susietos apimties augimas, proc. | 3,3 | 2,9 | 3,4 | 3,8 | 4,3 |
| Vidutinis mėnesinis bruto darbo užmokestis, EUR | 646,3 | 680,6 | 720,1 | 763,6 | 813,5 |
| Vidutinis metinis nedarbo lygis, proc. (pagal Gyventojų užimtumo tyrimo metodologiją) | 11,8 | 11,2 | 10,4 | 9,6 | 8,6 |

*Šaltinis: Lietuvos Respublikos finansų ministerija*Nagrinėjant BVP dinamiką daroma prielaida, kad didžioji dalis Kauno apskrities BVP sukuriama Kauno mieste. Čia sukoncentruota didžioji dalis pramonės, smulkaus ir vidutinio verslo įmonių. Kauno apskrityje 2012 m. buvo sukurta 19,6 proc. šalies BVP. BVP apimtys tenkančios vienam gyventojui 2012 m. Kauno apskrityje siekė 98,0 proc. šalies vidurkio ir atsiliko nuo Vilniaus bei Klaipėdos apskričių (142,6 ir 109,4 proc. šalies vidurkio). Vienas iš svarbiausių konkurencingumo ekonominių rodiklių yra tiesioginės užsienio investicijos (toliau – TUI). TUI apimtys Kauno mieste 2012 m. pabaigoje siekė 1.173,81 mln. EUR ir 2009–2012 m. pabaigos laikotarpiu padidėjo 46,2 proc. TUI apimtys vienam Kauno miesto gyventojui 2009–2012 m. taip pat augo (56,9 proc.) ir 2012 m. pabaigoje siekė 3.825 EUR.Materialinės investicijos (toliau – MI) – tai investicijos ilgalaikiam materialiajam turtui sukurti, įsigyti arba jo vertei padidinti. MI Kauno mieste 2013 m. siekė 432.650 tūkst. EUR ir lyginant su 2010 m. išaugo 21,8 proc. (Lietuvoje išaugo 24,0 proc., Vilniaus mieste – 40,0 proc., Klaipėdoje – 60,0 proc.). Siekiant palyginti MI apimtis informatyvesnis rodiklis yra vienam gyventojui tenkančios MI. Vienam gyventojui Kauno mieste 2013 m. teko 1.416 EUR MI (Lietuvoje 1.742 EUR, Vilniaus mieste –2.994 EUR, Klaipėdoje – 3.041 EUR).**VERSLAS**Vienas svarbiausių rodiklių, apibūdinančių verslo situaciją ir gyventojų verslumo lygį, yra bendras įmonių skaičius ir įmonių skaičius tūkstančiui gyventojų. 2014 m. pradžioje Kauno mieste veikė 12.405 ūkio subjektai, o 1.000-iui gyventojų vidutiniškai teko 40,8 veikiančių ūkio subjektų. Pagal šį rodiklį Kauno miesto savivaldybė 2014 m. pradžioje lenkė Lietuvos ir Klaipėdos miesto vidurkius (30,8 ir 38,9 ūkio subjektai 1.000-iui gyventojų) bei atsiliko nuo Vilniaus miesto (54,9 ūkio subjektai 1.000-iui gyventojų).Smulkus ir vidutinis verslas yra vienas svarbiausių ekonomikos augimo veiksnių, turintis esminį poveikį bendrai šalies ūkio raidai, naujų darbo vietų kūrimui ir socialiniam stabilumui. 2014 m. pradžioje 77,9 proc. (arba 9.669) Kauno mieste veikusių ūkio subjektų buvo mažos ir vidutinės įmonės. Lietuvoje mažos ir vidutinės įmonės sudarė 74,8 proc., Vilniaus mieste – 80,8 proc., Klaipėdos mieste – 79,8 proc. nuo visų veikusių ūkio subjektų.Verslo plėtra Kaune organizuojama per verslo asocijuotas ir verslui dirbančias struktūras: Verslo informacijos centrą „VšĮ Verslininkų namai“, VšĮ Kauno technologijos universiteto regioninį mokslo parką, ASU Žemės ūkio mokslo technologinį parką, Kauno aukštųjų ir informacinių technologijų parką, Mokslo technologijų parką „Technopolis“, Kauno prekybos, pramonės ir amatų rūmus, VšĮ Kauno regioninį inovacijų centrą, Lietuvos inovacijų centro atstovybę Kaune, Santakos slėnį, Slėnį Nemunas.Verslo plėtrai skatinti Kauno miesto savivaldybės tarybos 2011 m. liepos 14 d. sprendimu Nr. T-435 patvirtinta Kauno miesto savivaldybės smulkiojo ir vidutinio verslo plėtros programa. Pagal šią programą kiekvienais metais Kauno miesto savivaldybės taryba tvirtina atskiras metines verslo rėmimo programas. 2011 m. buvo skirta 28.826 EUR, 2012 m. – 14.423 EUR, 2013 m. – 26 066 EUR. 2014 m. patvirtinta Jaunimo verslo skatinimo programa „Kauno startuoliai“, kuriai įgyvendinti 2015 m. numatoma skirti 43.443 EUR. Šiomis programomis siekiama sudaryti palankias sąlygas verslo plėtrai, skatinti verslo idėjų kūrimą ir prisidėti prie jų įgyvendinimo Kauno mieste.**STATYBOS IR GYVENAMASIS FONDAS**Statybos įmonių ir bendrovių atliktų darbų vertė Kauno mieste 2010 m. mažėjo, o 2011–2013 m. išaugo ir siekė 206.957 tūkst. EUR. Panašios tendencijos analizuojamu laikotarpiu stebimos ir Lietuvoje, Vilniaus bei Klaipėdos miestuose. Statybos įmonių ir bendrovių atliktų darbų vertė, lyginant 2013 ir 2010 m. duomenis, Kauno mieste padidėjo 83,7 proc., Lietuvoje – 41,7 proc., Vilniaus mieste – 86,7 proc., Klaipėdos mieste – 41,1 proc.2013 m. Kauno mieste gyvenamasis fondas sudarė 8.751,3 tūkst. m2, o 1-am gyventojui teko 28,8 m2 naudingo gyvenamojo ploto. Tai atitinkamai 3,0 ir 7,5 proc. daugiau nei 2010 m. Šalyje 2013 m. 1-am gyventojui teko 29,5 m2, Vilniaus ir Klaipėdos miestuose – 26,8 ir 26,9 m2 gyvenamojo ploto. Gyvenamasis fondas, lyginant 2013 ir 2010 m. duomenis, Lietuvoje padidėjo 3,7 proc., Klaipėdos mieste – 2,4 proc., Vilniaus mieste – 4,6 proc.Savivaldybės būsto fondą sudaro Savivaldybės nuosavybės teise priklausantys 4,6 tūkst. butai, jų dalys, bendrabučiai ir tarnybinės gyvenamosios patalpos, iš jų Savivaldybės socialinio būsto fondui priklauso 20,5 proc. gyvenamųjų patalpų. 2013 m. pabaigoje Kauno mieste sąrašuose socialiniam būstui nuomoti buvo 3.721 asmuo (šeima). Iš jų jaunos šeimos sudarė 25,2 proc., našlaičiai ir likę be tėvų globos asmenys – 13,6 proc., neįgalūs asmenys – 12,8 proc., bendrajame sąraše buvo 38,5 proc. laukiančiųjų socialinio būsto. Socialinio būsto poreikis nagrinėjamu 2010–2013 m. laikotarpiu Kauno mieste išaugo 7,8 proc. (Lietuvoje išaugo 14,3 proc., Vilniaus mieste – 18,2 proc., Klaipėdoje – 14,9 proc.).**TRANSPORTAS**2013 m. pabaigoje bendras vietinės reikšmės automobilių kelių ir gatvių ilgis Kauno mieste siekė 969 km. Kelių ir gatvių su patobulinta danga ilgis siekė 600 km, žvyro kelių – 179 km, grunto kelių – 191 km. Kauno miestas, pagal gatvių tankumą (2013 m. – 6,0 km/km2), Lietuvos mastu priskiriamas vienam tankesnių miestų. Gatvių tinklo karkasas, nepaisant trūkstamų jungčių, taip pat yra gana tankus, todėl sugeba užtikrinti transporto srautų paskirstymą.Individualių lengvųjų automobilių skaičius, tenkantis 1.000-iui Kauno miesto gyventojų, didėja. Lyginant 2013 ir 2010 m. pabaigos duomenis, šis skaičius Kauno mieste padidėjo 9,7 proc. (nuo 516 automobilių 2010 m. iki 566 – 2013 m.). Pagal šį rodiklį Kauno miestas 2013 m. pabaigoje lenkė Lietuvos (562), Vilniaus (486) ir Klaipėdos (516) miestų rodiklius.2013 m. Kauno mieste užregistruota 373 įskaitinių kelių eismo įvykių, kurių metu buvo sužeisti 434 žmonės ir žuvo 14 žmonių. Kelių eismo įvykių skaičius mieste 2010–2011 m. sparčiai mažėjo, o 2012 m. išaugo. Lyginant 2013 ir 2010 m. duomenis, kelių eismo įvykių skaičius Kauno mieste sumažėjo 67,2 proc., sužeistųjų skaičius sumažėjo 67,9 proc., o žuvusiųjų skaičius padidėjo 55,5 proc.Daugelio Kauno miesto gatvių, šaligatvių dangos yra įrengtos prieš 30 ir daugiau metų, todėl jų būklė yra patenkinama, reikalaujanti remonto ar rekonstrukcijos. Taip pat plečiantis miesto riboms ir kuriantis naujiems mikrorajonams, yra įrengtos naujos gatvės, bet nėra išspręsta pėsčiųjų takų infrastruktūra. Šioms problemoms spręsti bei plėsti kelių transporto infrastruktūrą rengiamos Kauno miesto gatvių priežiūros, pėsčiųjų takų (šaligatvių) įrengimo ir remonto darbų, įvažiuojamųjų kelių į gyvenamuosius kvartalus ir švietimo įstaigų teritorijas remonto darbų programos. Kauno miesto gatvių priežiūros 2014–2016 m. programa patvirtinta Kauno miesto savivaldybės tarybos 2014-04-10 sprendimu Nr. T-211 (pakeista 2014-07-10 sprendimu Nr. T-406, 2014-11-06 sprendimu Nr. T-560). Programoje numatoma daugiau dėmesio skirti gatvių remonto projektavimo darbams, daugiau projektų įgyvendinti panaudojant tikslinį finansavimą. Didžiausia dalis gatvių priežiūros lėšų atiteks Panemunės tilto statybai.2014 m., pasinaudojant ES struktūrinių fondų finansine parama, buvo rekonstruotas A. Juozapavičiaus prospektas, Parodos g. ir dalis K. Petrausko g. Įgyvendinus šiuos projektus, buvo padidintas gatvių pralaidumas, pagerintos eismo sąlygos ir sumažintas aplinkos teršimas šiose gatvėse, pagerintos gyvenimo bei verslo sąlygos Kauno mieste.Kauno miesto savivaldybės teritorijoje yra 14 viadukų ir 15 tiltų. Per paskutinį 10 metų laikotarpį šių tiltų ir viadukų priežiūrai ir remontui buvo skiriama nepakankamai lėšų, todėl siekiant, kad būtų įgyvendintos Lietuvos Respublikos vietos savivaldos įstatyme 6 straipsnyje nustatytos savivaldybių savarankiškosios funkcijos (21) – „statinių naudojimo priežiūra įstatymų nustatyta tvarka“ bei 32) – „savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas“) daugumoje iš jų artimiausiu metu būtina atlikti einamojo remonto ar kapitalinio remonto darbus, taip pat numatyti šių darbų pakankamą finansavimą.Siekiant mažinti automobilių spūstis mieste vis svarbesnis tampa visuomeninio transporto vaidmuo. Pagrindinis visuomeninis vežėjas Kauno mieste yra UAB „Kauno autobusai“. Bendrovė aptarnauja 16 troleibusų maršrutų, kurių bendras ilgis siekia 374 km. bei 32 autobusų maršrutus po Kauno miestą ir artimuosius priemiesčius, kurių bendras ilgis siekia 1.090 km. Be šių vežėjų Kauno mieste dar veikia maršrutinių taksi ir lengvųjų taksi automobilių vežėjų įmonės.Kauno mieste įdiegta visuomeninio miesto transporto valdymo ir apmokėjimo elektroninėmis priemonėmis už keleivių pervežimą bei viešojo transporto stebėjimo sistemos. Keleiviai naudodamiesi elektroniniu bilietu gali atsiskaityti už važiavimą autobusuose ir troleibusuose, transporto priemonių vairuotojai atsiskaityti už automobilio statymą mieste. Viešojo transporto stotelėse įrengtose švieslentėse pateikiama informacija apie transporto priemonių atvykimo laiką. Internetiniame puslapyje http://googlemap.kvt.lt ir mobiliajame telefone žemėlapyje pateikiami viešojo transporto tvarkaraščiai realiu laiku, rodomas realus transporto atvykimo laikas, jo buvimo vieta, kiek minučių liko iki jo atvykimo, kiekvienos stotelės virtuali švieslentė.Kauno regionas turi puikiai išvystytą oro transporto infrastruktūrą. Kauno rajone, Karmėlavos miestelyje veikiantis tarptautinis Kauno oro uostas yra antras pagal dydį ir svarbą tarptautinis oro uostas Lietuvoje. Kauno tarptautiniame oro uoste 2013 m. buvo pervežta 695,5 tūkst. arba 20,0 proc. visų Lietuvos tarptautiniuose oro uostuose pervežtų keleivių. Tais pačiais metais tarptautiniame Vilniaus oro uoste pervežta 2.657,2 tūkst., arba 76,3 proc. visų keleivių. Kauno oro uoste pervežamų keleivių skaičius augo 2010–2011 m. (nuo 809,2 tūkst. keleivių 2010 m. iki 870,8 tūkst. – 2011 m.), 2012 m. nežymiai, o 2013 m. gana ženkliai sumažėjo. 2014 m. Kauno tarptautiniame oro uoste skrydžius organizavo ir vykdė dvi bendrovės („Ryanair“ ir „Air Baltic“), kurios skraidino keleivius į 18 Europos valstybių miestų.Kauno mieste veikia S. Dariaus ir S. Girėno aerodromas – seniausias Lietuvoje ir vienas iš seniausių Europoje veikiančių aerodromų, kuris patenka į perspektyviausių Lietuvos aerodromų dešimtuką. Aerodromas aptarnauja daugiausiai bendrosios aviacijos skrydžių Lietuvoje.**TURIZMAS**Vieni pagrindinių turizmo informacijos teikėjų Kauno mieste yra turizmo informacijos centrai. 2014 m. rugsėjo mėn. Kauno mieste veikė trys turizmo informacijos centrai: VšĮ „Kauno turizmo informacijos centras ir konferencijų biuras“, VšĮ „Kauno vartai“ ir UAB „Mūsų odisėja“. Kauno turizmo informacijos centras ir konferencijų biuras yra svarbiausias turizmo informacijos skleidėjas Kauno mieste, 2010–2013 m. aptarnavęs 70–90 proc. visų turizmo informacijos centrų lankytojų.2013 m. Kauno miesto turizmo informacijos centruose apsilankė 106.279 lankytojai. Tai yra 28,0 proc. mažiau nei Vilniaus miesto ir 32,4 proc. daugiau nei Klaipėdos miesto turizmo informacijos centruose. Lyginant 2013 ir 2010 m. duomenis, turizmo informacijos centruose apsilankiusių lankytojų skaičius Kauno mieste mažėjo 3,6 proc. (Klaipėdos mieste išaugo 7,9 proc., Vilniaus mieste – 56,6 proc.).Miesto turistinis patrauklumas yra stipriai priklausomas nuo sezoniškumo. Turistų skaičius mieste ir turizmo informacijos centrų lankomumas ima augti pavasarį ir didžiausią mastą pasiekia vasaros sezono metu, tuo tarpu mažėti ima rudenį ir žemiausią lygį pasiekia žiemos sezono metu. Tai rodo, kad Kauno mieste vis dar nėra pakankamai išplėtotos žiemos turizmo paslaugos ir produktai, galintys į miestą pritraukti turistus žiemos sezono metu ir sumažinti sezoniškumo įtaką turistų srautams. Siekiant mažinti turizmo sezoniškumą, būtina intensyviau plėtoti konferencinį turizmą, taip pat gamtinius Kauno miesto išteklius pritaikyti žiemos sportui ir pramogoms plėtoti.Viena iš svarbiausių turizmo infrastruktūros dalių – apgyvendinimo įstaigų tinklas. 2014 m. pradžioje Kauno mieste veikė 25 viešbučiai, 4 moteliai, 2 kempingai, 5 bendrabučiai/jaunimo nakvynės namai, 10 svečių namų, savo paslaugas siūlė 13 B&B tipo ir privačių apartamentų.2010–2013 m. laikotarpiu Kauno miesto apgyvendinimo įstaigose apgyvendintų turistų skaičius nuolat augo (išaugo nuo 151.759 apgyvendintų turistų 2010 m. iki 204.186 – 2013 m.). Iš visų apgyvendintų turistų 2013 m. užsieniečiai sudarė 67,7 proc. Nagrinėjant 2013 m. į Kauno miestą atvykusių ir turizmo informacijos centruose apsilankiusių turistų skaičių verta paminėti, kad didžiausios miesto atvykstamojo turizmo rinkos yra Rusija, Suomija ir Vokietija. Iš kiekvienos šių valstybių į Kauno miestą atvyko ir turizmo informacijos centruose apsilankė virš 5 tūkst. lankytojų. Atsižvelgiant į tai, kad didžiąją dalį Kauno miesto apgyvendinimo įstaigų svečių sudaro užsienio turistai, galima teigti, kad šis segmentas yra vienas svarbiausių siekiant skatinti turizmo plėtrą mieste.**INŽINERINĖ IR ENERGETINĖ INFRASTRUKTŪRA**Kauno mieste šilumos tiekimą užtikrina AB „Kauno energija“ (toliau – Bendrovė). Bendrovė gamina ir parduoda šilumą vartotojams Kauno ir Jurbarko miestuose bei Kauno rajone (Akademijos mstl., Ežerėlio m., Domeikavos k., Garliavos m., Girionių k., Neveronių k., Raudondvario k.). Bendrovė tiekia šilumą 3,34 tūkst. įmonių bei organizacijų ir 114,5 tūkst. buitinių vartotojų gyventojų, iš viso – 117,9 tūkst. vartotojų Kauno mieste bei rajone. Per 2013 metus AB „Kauno energija“ vartotojams patiekė 1.176,9 tūkst. MWh šilumos energijos. Bendras visos bendrovės energijos gamybos pajėgumas – 504,83 MW. Kauno mieste ir rajone AB „Kauno energija“ eksploatuoja ~406 km šilumos tiekimo vamzdynų.Bendrovės strateginiai tikslai: tikslingai mažinti gamybos, tiekimo, paslaugų teikimo ir valdymo sąnaudas, siekiant sumažinti galutinę centralizuotai tiekiamos šilumos ir karšto vandens kainą vartotojams; iki 2015 metų pabaigos įvykdyti visas investicijų plane numatytas priemones, kad būtų užtikrintas patikimas šilumos tiekimas vartotojams; plėsti atsinaujinančių energijos išteklių panaudojimą Bendrovei priklausančiuose šilumos gamybos šaltiniuose, siekiant įgyvendinti direktyvos 2009/28/EB reikalavimus iki 2020 metų ne mažiau kaip 23 proc. šilumos pagaminti iš atsinaujinančių energijos išteklių; užtikrinti konkurenciją šilumos gamybos sektoriuje.Siekiant šių tikslų 2013 m. Bendrovė intensyviai modernizavo savo šilumos gamybos šaltinius, diegdama juose biokuro deginimo įrenginius. Taip pat diegė ir naujus efektyvius, mažiau kuro naudojančius dujinius įrenginius bei ekonomaizerius, kurie papildomai sumažina kuro sąnaudas tam pačiam šilumos kiekiui pagaminti. Įmonė nuosekliai vykdė ES struktūrinių fondų iš dalies finansuojamus šilumos tiekimo tinklų rekonstrukcijos projektus, leidžiančius sumažinti šilumos nuostolius tinkluose ir padidinti vamzdynų patikimumą rekonstruotose atkarpose.Bendrovė, įgyvendindama aktualius projektus siekia vykdyti Nacionalinėje energetikos strategijoje iškeltus uždavinius, tarp jų – ir siekį, kad atsinaujinančių energijos išteklių dalis bendrame šalies pirminės energijos balanse iki 2025 m. sudarytų ne mažiau kaip 20 proc., prisidėti prie Lietuvos tarptautinių įsipareigojimų didinti atsinaujinančių energijos išteklių panaudojimą energijos gamyboje, mažinti Lietuvos priklausomybę nuo importuojamo iškastinio kuro ir apsirūpinti šilumos energija konkurencinga kaina. AB „Kauno energija“ įgyvendina tris biokuro įrenginių diegimo Kaune projektus dalinai finansuojamus ES struktūrinių fondų paramos lėšomis: Petrašiūnų elektrinės, „Šilko“ katilinės (II etapo) ir „Inkaro“ katilinės rekonstrukcijas, keičiant naudojamą kurą į biokurą. Šiems projektams įgyvendinti skirta iki 4,63 mln. EUR ES struktūrinių fondų finansinės paramos. Penkiems šilumos tinklų atnaujinimo projektams skirta iki 2,49 mln. EUR ES struktūrinių fondų finansinės paramos. Pagal iš ES struktūrinių fondų gautą paramą vamzdynų atnaujinimui AB „Kauno energija“ yra viena iš pirmaujančių įmonių Lietuvoje.AB „Kauno energija“ šilumą perka iš nepriklausomų šilumos gamintojų veikiančių Kauno mieste ir rajone: UAB Kauno termofikacijos elektrinė, UAB „GECO Kaunas“, UAB „Lorizon energy“, UAB „Pramonės energija“, UAB „Oneks Invest“, UAB „Aldec General“, UAB „Ekoresursai“ ir UAB ENG.Vandens tiekimo ir nuotekų tvarkymo paslaugas Kauno miestui tiekia UAB „Kauno vandenys“. 2014 m. I pusmetį bendrovė aptarnavo 304.012 gyventojų Kauno mieste ir rajone, eksploatavo 1.274,8 km geriamo vandens tinklų, 1.134,9 km buitinių ir lietaus nuotekų̨ tinklų, 4 vandenvietes ir Petrašiūnų vandenvietės vandens gerinimo įrenginius, 10 antro ir 62 trečio vandens pakėlimo siurblines, 126 nuotekų perpumpavimo siurblines, 1-rias grotas ir 23 švaraus vandens rezervuarus, biologinio nuotekų valymo valyklą.Kauno miesto gyventojai požeminiu geriamuoju vandeniu aprūpinami iš Eigulių, Kleboniškio, Vičiūnų, Petrašiūnų bei Vaišvydavos vandenviečių. 2013 m. bendrovė vartotojams ir abonentams patiekė 14,7 mln. m3 vandens, o per 2014 m. I pusmetį – 7,6 mln. m3 vandens. 2014 m. I pusmetį gyventojai suvartojo didžiausią vandens dalį – 5,8 mln. m3. Bendrovės vandenviečių tiekiamas gyventojams vanduo atitiko Lietuvos higienos normos HN 24:2003 reikalavimus. 2013 m. UAB „Kauno vandenys“ nuotekų valykloje išvalyta 24,2 mln. m3 nuotekų arba 0,7 proc. mažiau nei 2012 m. nuotekų̨. Valymo įrenginiuose pagal BDS7 rodiklį nuotekų išvalymo efektas 2013 m. sudarė 97,98 proc., pagal suspenduotas medžiagas – 97,01 proc., bendrą fosforą – 97,32 proc., bendrą azotą – 88,06 proc. Į dumblo saugojimo aikštelę išvežta 16.772 t dumblo.2014 m. UAB „Kauno vandenys“ vykdo šiuos investicinius projektus: „Vandens tiekimo ir nuotekų tvarkymo infrastruktūros plėtra Kaune“, „Kauno dumblo apdorojimo įrenginių statyba“, „Vandens tiekimo ir nuotekų tvarkymo infrastruktūros plėtra Kauno rajone (Akademijoje, Domeikavoje, Garliavoje, Ringauduose)“, „Vandentiekio ir nuotekų tinklų plėtra Kaune“, „Vandens tiekimo ir nuotekų tvarkymo infrastruktūros plėtra Kaune“.Pagal sutartį su Kauno miesto savivaldybės administracija už Kauno miesto gatvių apšvietimo tinklų eksploataciją, priežiūrą ir remontą atsakinga UAB „Kauno gatvių apšvietimas“. Šiuo metu įmonė eksploatuoja virš 26.000 įvairių tipų šviestuvų, 313 centralizuoto apšvietimo valdymo punktų, daugiau kaip 800 km kabelių ir oro linijų. UAB „Kauno gatvių apšvietimas“ taip pat vykdo viešųjų požeminių erdvių apšvietimo tinklų bei šviestuvų montavimą, diegia naujas technologijas apšvietimo įrenginiuose, teikia apšvietimo įrengimo ir atnaujinimo paslaugas gyventojams bei įmonėms.Šiuo metu miesto gatvių ir viešųjų erdvių apšvietimui naudojami šviestuvai su natrio, metalo halogeninėmis, gyvsidabrio ir liuminescencinėmis lempomis, kurie nėra optimalūs energijos suvartojimo požiūriu. Norint efektyviai sumažinti išlaidas miesto apšvietimui, ieškoma būdų kaip sumažinti energijos suvartojimą gatvių apšvietimui. Miestui leidžiantys taupyti energiją galimi būdai: šviestuvų keitimas į mažesnės galios, kitokios technologijos – tipo (pvz. LED); valdymo ir stebėjimo sistemų įdiegimas su galios reguliavimo funkcija; galios reguliavimo įrenginių nuotolinio valdymo bei stebėjimo sistemų įdiegimas apšvietimo maitinimo punktuose ir kt.Savivaldybei palaipsniui investuojant į miesto ūkį iš esmės atnaujintas Juozapavičiaus pr., Parodos kalno, Baltų pr. apšvietimas, pradedami vykdyti nauji Vytauto g. – Savanorių pr. apšvietimo ir šviesoforinių sankryžų atnaujinimo, centralizuoto apšvietimo punktų valdymo su galios reguliavimu rekonstrukcijos projektai.Nuo 2012 metų lapkričio 6 d. pagal rangos su Savivaldybe sutartį bendrovė teikia šviesoforų eksploatacijos ir gedimų šalinimo paslaugą. Šiuo metu įmonė prižiūri 83 šviesoforų sankryžas, kuriose veikia 6 skirtingų gamintojų šviesoforų valdymo sistemos: DKM (35 vnt.), UK-2 (14 vnt.), PEEK TRAFFIK (9 vnt.), VTC (12 vnt.), SIEMENS (11 vnt.) ir STUHRENBERG (2 vnt.). Senos sankryžos yra pastoviai atnaujinamos, įvedamos naujos su intelektualiu nuotoliniu ir išmaniuoju valdymu.**APLINKOSAUGA**Pagrindiniai aplinkos teršėjai Kauno mieste yra transportas, pramonės ir energetikos įmonės. Kauno mieste vykdomas nuolatinis automatizuotas oro kokybės monitoringas dviejose stotelėse: Šilainių ir Dainavos. Šilainių stotelė stovi toliau nuo taršos šaltinių ir yra skirta gyvenamojo rajono aplinkos oro kokybei matuoti. Dainavos monitoringo stotelėje matuojamo oro užterštumą sąlygoja gatvių transportas ir pramoninio rajono sudaroma oro tarša. Be stacionarios matavimo įrangos Kaune tyrimai atliekami ir mobiliąja oro kokybės monitoringo laboratorija.Kietųjų dalelių koncentracija ore yra viena rimčiausių Kauno miesto oro kokybės problemų. Siekiant reglamentuoti aplinkos oro užterštumo kietosiomis dalelėmis mažinimą ir numatyti priemones, kurių turi būti imamasi taršai mažinti, Kauno miesto savivaldybės taryba 2006-11-09 sprendimu Nr. T-420 patvirtino Kauno miesto oro taršos kietosiomis dalelėmis (KD10) mažinimo programą. Taip pat 2010-12-23 Kauno miesto savivaldybės tarybos sprendimu Nr. T-802 patvirtinta Kauno miesto oro kokybės valdymo 2011–2014 metų programa. Šiose programose nurodoma, kad mobilių šaltinių labiausiai teršiamos šios Kauno miesto dalys: Dainava, Centras, Taikos ir Savanorių prospektai. Didžiausias azoto oksido ir azoto dioksido taršos lygis Kauno mieste sutampa su rytiniu ir vakariniu transporto srautų piku. Tai rodo, jog autotransportas yra pagrindinis miesto oro teršėjas, jis sudaro 80 proc. visos taršos.2013 metais vidutinė kietųjų dalelių KD10 paros koncentracija Kauno mieste viršijo ribines vertes 26 dienas (2012 m. – 23 dienas, 2011 m. – 29 dienas, 2010 m. – 41 dieną). Tai mažiau nei leidžiama pagal Lietuvos ir Europos Sąjungos teisės aktų reikalavimus (nustatytos 35 dienos). Didžiausia tarša dulkėmis (KD10) 2013 metais buvo stebima Centro, Žaliakalnio, Dainavos seniūnijose. Mažiausia – Panemunės, Šančių, Šilainių seniūnijose.Vadovaujantis „Kauno miesto aplinkos būklės stebėsenos 2013–2017 metų programa“, Kauno miesto vandens stebėsena apima tris komponentus – paviršinius vandenis, pagrindines miesto maudyklas ir požeminius vandenis. Stebint Kauno miesto gruntinio vandens būklę, vykdomi dviejų grupių tyrimai: gruntinio vandens cheminės sudėties ir hidrodinaminių rodiklių stebėjimai; hidrogeocheminė nuotrauka, aprėpiant visą Kauno miesto teritoriją. Nuo 2014 m. stebima Nemuno, Neries ir Jiesios upių, Lampėdžio ežero ir upelių – Marvelės, Amalės, Sėmenos, Gričiupio, Gristupio, Veršvos, Sąnašos, Garšvės, Gyrio ir Plytupio paviršinio vandens kokybė. Kauno mieste, maudymosi sezono metu, maudyklų vandens kokybė tiriama trijose oficialiai įteisintose maudyklose: Kauno marių 1-asis ir 2-asis paplūdimai, Lampėdžių karjero paplūdimys, bei dažniausiai lankomose neįteisintose maudymosi vietose: Panemunės senieji paplūdimiai ir Vaišvydavos karjeras.Komunalinių atliekų tvarkymą mieste reglamentuoja Kauno miesto savivaldybės komunalinių atliekų tvarkymo taisyklės, patvirtintos Kauno miesto savivaldybės tarybos 2014 m. spalio 16 d. sprendimu Nr. T-467. Savivaldybė organizuoja savivaldybės teritorijoje susidarančių komunalinių atliekų surinkimą ir nuo jų atskirtų antrinių žaliavų (taip pat pakuočių ir pakuočių atliekų), didžiųjų atliekų, buityje susidarančių pavojingų atliekų, elektros ir elektroninės įrangos atliekų ir kitų naudoti tinkančių atliekų surinkimą apvažiavimo būdu, specialiais konteineriais ir didelių gabaritų atliekų surinkimo aikštelėmis. Atliekas Kauno mieste tvarko keletas įmonių, pagrindinė iš jų UAB „Kauno švara“. Bendrovė kartu su Kauno miesto savivaldybės administracija vykdo Kauno miesto aplinkos apsaugos politiką atliekų tvarkymo srityje ir teikia buitinių atliekų surinkimo, presavimo, transportavimo, deponavimo paslaugas ir miesto gatvių bei teritorijų valymo paslaugas.Savivaldybės teritorijoje mišrios komunalinės atliekos surenkamos antžeminiais ir požeminiais standartiniais įvairios talpos konteineriais. Mišrių komunalinių atliekų surinkimo kolektyviniai konteineriai išdėstomi pagal Savivaldybės tarybos patvirtintą atliekų surinkimo konteinerių aikštelių išdėstymo schemą. Savivaldybės teritorijoje surinktos mišrios komunalinės atliekos šalinamos Kauno regioniniame nepavojingų atliekų sąvartyne. Buityje susidarančias antrines žaliavas, pakuotes ir pakuočių atliekas, didžiąsias atliekas, biologiškai skaidžias atliekas, elektros ir elektroninės įrangos atliekas, statybos ir griovimo atliekas, alyvų atliekas, pavojingas atliekas ir kitas atskirai surenkamas atliekas Savivaldybės teritorijoje surenka ir tvarko įstatymų numatyta tvarka parinktas atliekų tvarkytojas, pagal Sutartyje su Savivaldybe nustatytas sąlygas.Savivaldybės gyventojai nemokamai naudojasi papildančių atliekų surinkimo sistemų (pakuočių atliekų, elektros ir elektroninės įrangos atliekų ir baterijų, akumuliatorių ir kitų atliekų surinkimo sistemų) teikiamomis paslaugomis. Antrinės žaliavos, pakuotės ir pakuočių atliekos, didžiosios atliekos, biologiškai skaidžios atliekos, elektros ir elektroninės įrangos atliekos, statybos ir griovimo atliekos, alyvų atliekos, buityje susidarančios pavojingos atliekos surenkamos iš komunalinių atliekų turėtojų (fizinių asmenų) nemokamai priimamos didelių gabaritų atliekų surinkimo aikštelėse. Didžiagabaritės atliekos, buityje susidarančios elektros ir elektroninės įrangos atliekos ir buityje susidarančios pavojingos atliekos iš komunalinių atliekų turėtojų ne rečiau kaip du kartus per metus surenkamos nemokamai apvažiavimo būdu.Siekiant užtikrinti visuomenės rekreacinius, kultūrinius, sanitarinius-higieninius ir kitus poreikius, bei rūpinantis želdynų apsauga ir plėtra, vadovaujantis programa „Kauno miesto želdiniai“, o nuo 2006 m. ir ilgalaike želdynų apsaugos, tvarkymo, atkūrimo strategija, Kauno mieste formuojama subalansuota įvairios paskirties želdynų sistema. 2009–2011 m. atlikta Kauno miesto savivaldybės želdynų ir želdinių inventorizacija, kuri leidžia lengviau planuoti želdynų plėtrą bei tvarkymą. Bendras inventorizuotos teritorijos plotas siekė 11.268 ha, tai sudarė 70 proc. nuo bendro miesto ploto.Savivaldybė aktyviai vykdo želdynų ir želdinių tvarkymo darbus. Per 2013 m. Kauno miesto savivaldybėje buvo parengti 3 gatvių želdynų ir želdinių įveisimo, atkūrimo ir rekonstrukcijos supaprastinti techniniai projektai, vyko 2 gatvių apželdinimo darbai. Per 2013 m. Kaune pasodinta 661 vnt. medžių ir krūmų sodinukų, vykdyti kraštovaizdžio formavimo kirtimai Aukštųjų Šančių ąžuolyne ir įgyvendinti želdinimo projektai Pažaislio šile. Nuolat vykdomi blogos ir avarinės būklės medžių kirtimo darbai.Kauno miestas išsiskiria atvirų žaliųjų erdvių – parkų ir skverų gausa. Specialiais savivaldybės dokumentais statusas patvirtintas 20 miesto parkų (373,84 ha). Kauno miesto savivaldybės tarybos 2012 m. gruodžio 6 d. sprendimu Nr. T-652 (Kauno miesto savivaldybės tarybos 2014 m. lapkričio 6 d. sprendimo Nr. T-558 redakcija) buvo patvirtintos 33 teritorijos, kurioms suteiktas skverų statusas (~56,23 ha). Kauno miesto parkų ir skverų planavimo, priežiūros, tvarkymo, naudojimo, apsaugos tvarką nustato Kauno miesto tarybos 2001 m. gegužės 24 d. sprendimu Nr.124 patvirtinti Kauno miesto parkų, skverų ir žaliųjų jungčių nuostatai.Remiantis Saugomų teritorijų valstybės kadastro duomenimis, saugomas teritorijas Kauno mieste sudaro dalis Kauno marių regioninio parko (777,90 ha), 17 draustinių (1.043,57 ha) ir 9 gamtos paveldo objektai (0,95 ha). Iš 17 Kauno miesto teritorijoje esančių draustinių 8 yra zoologiniai, 1 botaninis-zoologinis, 1 archeologinis, 3 urbanistiniai/ architektūriniai ir 4 kraštovaizdžio, iš 9 gamtos paveldo objektų – 2 geologiniai ir 7 botaniniai. Valstybinės reikšmės saugomos teritorijos Kauno mieste: Kauno marių regioninis parkas, Kauno teriologinis draustinis, Kamšos botaninis-zoologinis draustinis, Jiesios kraštovaizdžio draustinis ir Nevėžio kraštovaizdžio draustinis. Valstybinės reikšmės gamtos paveldo objektai – Adomo Mickevičiaus akmuo, Rokų atodanga, Girionių dendrologinę vertę turintis parkas, Lampėdžių liepa Gražuolė, Vytauto parko liepa ir senoji Kauno obelis.Šiuo metu Kauną raizgo maždaug 65 kilometrų ilgio dviračių takų tinklas, kurį sudaro 10 takų, einančių pagrindinėmis miesto gatvėmis, parkais, upių pakrantėmis. Tai dviračių takai Kleboniškio miško parke, Jonavos gatvėje, Kalniečių ir Draugystės parkuose, Panemunės miško parke, dviračių takas jungiantis Senamiestį ir Panemunės tiltą (prie Nemuno), dviračių takas nuo P. Vileišio tilto iki Lampėdžių rekreacinės zonos, naujai pastatytas takas po P. Vileišio tiltu bei dviračių takas „Neries krantinė – Jotvingių gatvė“. Pastarasis oficialiai atidarytas 2014 m. rugsėjo mėn. yra 5,5 km ilgio. Juo Šilainių gyventojai per keliolika minučių patogiai gali pasiekti centrinę miesto dalį. Naujasis takas nusidriekęs per Neries krantinės parką, Baltų pr. ir Jotvingių g. Artimiausiuose Kauno miesto planuose – nauji dviračių takai „Senamiestis – Aleksotas – Naujamiestis“ (8 km), „Eiguliai – Kalniečiai – Žaliakalnis“ (5,4 km) ir takas Pažaislyje.**KULTŪROS PAVELDAS**Remiantis Kultūros vertybių registro duomenimis, Kauno mieste yra 1.137 kultūros paveldo objektai. Pagal kilnojamų ir nekilnojamų kultūros paveldo objektų skaičių Kauno miestą lenkia tik Vilniaus miestas, kuriame 2013 m. spalio mėn. duomenimis, Kultūros vertybių registre buvo įregistruoti 2.699 kultūros paveldo objektai.Bene dažniausia ir opiausia problema siekiant išsaugoti Kauno miesto kultūrinį paveldą yra apleistų ir netvarkomų nekilnojamųjų objektų būklė, ypač tai pastebima medinėje Kauno miesto architektūroje. Dažnai šie objektai neturi savininkų ar savininkų esama finansinė būklė neleidžia restauruoti pastatų. Dėl esamo didelio saugomų objektų skaičiaus Kauno miesto savivaldybė ir Lietuvos valstybė stokoja lėšų ir žmogiškųjų išteklių pastatų priežiūrai ir restauracijai. Restauracija dažnai būna itin griežtai apribota, todėl pasitaiko atvejų, kad savininkas tiesiog apleidžia pastatus dėl pernelyg brangių restauracijos darbų sąnaudų ir griežto restauracijos reglamentavimo.Mažas visuomenės domėjimasis kultūros paveldu taip pat priskiriamas prie problemų. Esant didesniam visuomeniniam interesui išsaugoti, prižiūrėti ir sutvarkyti kultūros paveldo objektus būtų galima pritraukti ne tik didesnes lėšas, skiriamas priežiūrai ir išsaugojimui, bet ir investicijas reorganizuojant esamų nekilnojamųjų kultūros paveldo objektų funkcijas, pritaikant objektus turizmui ir visuomeninėms reikmėms. Paminėtinas karinio paveldo ir piliakalnių sutvarkymo, istorinių pastatų įamžinimo bei platesnio visuomenės informavimo kultūros paveldo klausimais poreikis. |
| SOCIALINIAI VEIKSNIAI**DEMOGRAFINĖ SITUACIJA**2014 m. pradžioje Kauno miesto savivaldybėje gyveno 304.012 gyventojai. Tai sudarė 51,8 proc. Kauno apskrities ir 10,2 proc. šalies gyventojų. Gyventojų skaičius, kaip ir visoje šalyje, savivaldybėje mažėja. 2014 m. pradžioje, palyginus su 2009 m. pradžios duomenimis, gyventojų skaičius savivaldybėje sumažėjo 9,4 proc. Šalyje gyventojų skaičius 2009–2014 m. pradžioje mažėjo 6,7 proc., Kauno apskrityje – 8,0 proc., Vilniaus miesto savivaldybėje – 0,6 proc., Klaipėdos miesto savivaldybėje – 7,8 proc. Kauno rajone, lyginant 2009 ir 2014 m. pradžios duomenis, gyventojų skaičius padidėjo 1,6 proc. Gyventojų skaičius pokyčiai rodo didesnį miestus supančių rajonų patrauklumą dėl mažesnių nekilnojamojo turto kainų, mažesnių komunalinių mokesčių bei patogaus susisiekimo su miestų centrais.**Kauno miesto gyventojų skaičiaus dinamika 2009–2014 m. pradžioje***Šaltinis: Lietuvos statistikos departamentas*2014 m. pradžioje Kauno mieste gyveno 45.933 0–15 metų amžiaus gyventojai. Jie sudarė 15,1 proc. visų miesto gyventojų. Lietuvoje šios amžiaus grupės gyventojai 2014 m. pradžioje sudarė 15,7 proc., Vilniaus ir Klaipėdos miestuose 16,3 ir 16,0 proc. nuo visų gyventojų. 2011–2014 m. Kauno mieste stebimas nuolatinis 0–15 metų amžiaus gyventojų skaičiaus mažėjimas. Lyginant 2011 ir 2014 m. pradžios duomenis, 0–15 metų amžiaus gyventojų skaičius Kauno mieste sumažėjo 4,8 proc.Darbingo amžiaus gyventojų skaičius irgi turi mažėjimo tendenciją. 2014 m. pradžioje Kaune gyveno 185.899 darbingo amžiaus gyventojų, kurie sudarė 61,1 proc. visų miesto gyventojų (Lietuvoje – 61,8 proc., Vilniuje – 64,4 proc., Klaipėdoje – 61,9 proc.). Darbingo amžiaus gyventojų skaičius, lyginant 2011 ir 2014 m. duomenis, Kauno mieste sumažėjo 5,0 proc. (Lietuvoje sumažėjo – 3,7 proc., Vilniuje – 0,5 proc., Klaipėdoje – 5,3 proc.).Pensinio amžiaus gyventojų skaičius Kauno mieste 2011–2014 m. pradžioje sumažėjo 1,5 proc. 2014 m. pradžioje Kaune gyveno 72.180 pensinio amžiaus gyventojai, o jų dalis bendrame miesto gyventojų skaičiuje siekė 23,7 proc. Kauno miestui būdinga didesnė nei šalyje ir didžiuosiuose miestuose pensinio amžiaus gyventojų dalis bendrame gyventojų skaičiuje. 2014 m. pradžioje pensinio amžiaus gyventojai Lietuvoje sudarė 22,4 proc., Vilniuje – 19,3 proc., Klaipėdoje – 22,1 proc.2013 m. 1.000-ui gyventojų Kauno mieste teko 9,9 gimusiųjų, 12,8 mirusiųjų, o natūrali gyventojų kaita siekė -2,9. Natūralios gyventojų kaitos rodikliai 2011–2013 m. Kauno mieste prastėjo (NGK 2011 m. siekė -2,3, 2012 m. – -2,7). 2013 m. Kaune natūralios gyventojų kaitos rodikliai buvo geresni nei Lietuvoje (-3,9) ir Kauno apskrityje (-3,8), tačiau blogesni nei Vilniaus (0,9) ir Klaipėdos (-1,8) miestuose.**Gimstamumas, mirtingumas ir natūrali gyventojų kaita 2013 m.***Šaltinis: Lietuvos statistikos departamentas*Lietuvos gyventojų skaičius mažėja ne tik dėl neigiamo gyventojų prieaugio, bet ir emigracijos. 2013 m. iš Lietuvos išvykimą deklaravo 96.061, o atvykimą – 79.254 žmonės. Migracijos saldo 2013 m. Lietuvoje siekė -16.807. Kauno miesto savivaldybėje neigiamas migracijos saldo 2011–2013 m. mažėjo nuo -5.815 (2011 m.) iki -2.002 (2013 m.). Per 2013 m. iš Kauno išvyko 8.960, o atvyko 6.958 asmenys. 2013 m. Klaipėdoje neigiamas migracijos saldo siekė -953, tuo tarpu Vilniuje migracijos saldo buvo teigiamas, čia atvyko 2.080 žmonių daugiau nei išvyko.**UŽIMTUMAS IR DARBO RINKA**2013 m. vidutinis metinis užimtų gyventojų skaičius Kauno mieste siekė 152,0 tūkst. Užimtų gyventojų skaičius mieste kito netolygiai 2010–2013 m., tačiau bendrai vertinant išaugo (nuo 146,2 tūkst. 2010 m. iki 152,0 tūkst. – 2013 m.). Lyginant 2013 ir 2010 m. duomenis, užimtųjų skaičius Kaune padidėjo beveik 4 proc. (Lietuvoje padidėjo 3,6 proc., Vilniaus ir Klaipėdos miestuose – 3,9 ir 1,7 proc.).Kauno mieste 2013 m. buvo registruota 17,6 tūkst. bedarbių. Bedarbių skaičius mieste didėjęs 2009–2010 m., 2011–2013 m. mažėjo, ir lyginant su 2009 m. buvo 29,7 proc. mažesnis. Lietuvoje, lyginant 2013 ir 2009 m. duomenis, bedarbių skaičius sumažėjo 24,3 proc., o Vilniaus ir Klaipėdos miestuose sumažėjo atitinkamai 38,4 ir 40,3 proc.Registruotų bedarbių ir darbingo amžiaus gyventojų santykis (nedarbo lygis) Kauno mieste 2013 m. siekė 9,6 proc. ir buvo mažesnis nei šalyje (10,9 proc.), tačiau viršijo Vilniaus ir Klaipėdos miestų rodiklius (8,1 ir 8,4 proc.). Nedarbo lygis Kauno mieste, kaip ir visoje šalyje ženkliai padidėjęs 2009–2010 m., 2011–2013 m. mažėjo, tačiau lyginant su 2009 m. buvo 9,01 proc. didesnis.Vidutinis mėnesinis bruto darbo užmokestis 2013 m. Kauno mieste siekė 645,27 EUR (Lietuvoje – 646,34 EUR, Vilniaus mieste – 759,67 EUR, Klaipėdos mieste – 685,24 EUR). Vidutinis mėnesinis darbo užmokestis Kauno mieste, kaip ir visoje Lietuvoje, 2008–2010 m. mažėjo, o 2011–2013 m. išaugo ir lyginant su 2009 m. buvo 9,1 proc. didesnis.ŠVIETIMAS2014–2015 mokslo metais (toliau – m. m.) Kauno mieste yra 173 švietimo įstaigos: 84 ikimokyklinės įstaigos, 4 mokyklos-darželiai, 9 pradinės mokyklos, 7 progimnazijos, 8 pagrindinės mokyklos, 2 jaunimo mokyklos, 5 mokyklos-daugiafunkciai centrai, 16 vidurinių mokyklų, 12 gimnazijų, 1 suaugusiųjų mokymo centras, 16 neformaliojo ugdymo įstaigų, 8 specialiosios mokyklos ir ugdymo centrai, 2 aptarnaujančios įstaigos. Toliau įgyvendinant Savivaldybės bendrojo ugdymo mokyklų tinklo pertvarkos 2012–2015 metų bendrąjį planą, vykdoma mokyklų tinklo pertvarka. 2013–2014 m. m. 3 ugdymo įstaigos reorganizuotos prijungiant jas prie kitų ugdymo įstaigų: Eigulių pagrindinė mokykla prijungta prie Kazio Griniaus progimnazijos, Vydūno pagrindinė mokykla prie Martyno Mažvydo pagrindinės mokyklos ir Petrašiūnų pagrindinė mokykla prie Humanitarinės pradinės mokyklos. Dėl nepakankamo vietų skaičiaus ikimokyklinėse įstaigose keturios pagrindinės mokyklos: „Nemuno“, Bernardo Brazdžionio, Kunigaikščio Vaidoto, Jono ir Petro Vileišių tapo mokyklomis-daugiafunkciais centrais. 2014–2015 m. m. Kauno mieste yra 107 ugdymo įstaigos (84 ikimokyklinės įstaigos, 4 darželiai-mokyklos, 19 kitų bendrojo ugdymo mokyklų), vykdančios ikimokyklinio ugdymo programą. Švietimo įstaigų, vykdančių ikimokyklinio ir priešmokyklinio ugdymo programas, tinklas kasmet koreguojamas. 2014 m. vietų stokos problema sprendžiama iš esmės, atidarant ikimokyklines ir priešmokyklines grupes ir bendrojo ugdymo mokyklų patalpose. Nuo 2014 m. rugsėjo 1 d. atidarytos 23 ikimokyklinės grupės. 2014 metais iki rugsėjo 1 d. padaugėjo 200 vaikų lankančių ikimokyklines ir priešmokyklines grupes. 2014 metais ikimokyklinis ir priešmokyklinis ugdymas teikiamas 13.900 vaikams, kai 2013 metais ši programa buvo teikiama 13.700 vaikų. Nuo 2014 m. rugsėjo 1 d. ikimokyklinis ir priešmokyklinis ugdymas teikiamas 14.442 vaikams.2014 m. rugsėjo 1 d. Kauno miesto savivaldybės bendrojo ugdymo mokyklose buvo 31.535 mokiniai. Savivaldybės reguliavimo sričiai nepriklausančiose mokyklose – 3.865 mokiniai. Iš viso 2014 m. rugsėjo 1 d. Kauno miesto bendrojo ugdymo mokyklose buvo 35.400 mokinių. Lyginant su praėjusiais metais Kauno miesto mokyklose sumažėjo 1.299 mokiniais. Neformaliojo vaikų švietimo veikla 2013–2014 m. m. bendrojo ugdymo mokyklose buvo užimta 70,04 proc. mokinių (2012–2013 m. m. 76,2 proc.). Bendrojo ugdymo mokyklose mokinių užimtumas sumažėjo 6 proc., nes mažėjant bendram mokinių skaičiui įstaigose, ugdymo plane mažėja valandų neformaliajam ugdymui. Neformaliojo švietimo įstaigose, dirbančiose pagal neformaliojo ugdymo programas, buvo suformuotos ir vykdomos 184 programos, kurioms buvo skirta 1.804 valandos. Vienai grupei per savaitę vidutiniškai buvo skirtos 3,5–4 valandos. Neformaliojo švietimo centruose ugdytiniai buvo ugdomi 405 grupėse. Švietimo įstaigose, dirbančiose pagal formalųjį švietimą papildančias programas, buvo dirbama pagal 41 įvairaus amžiaus tarpsnių ugdytiniams skirtą programą. Pagal dailės, choreografijos, muzikos žanrus – pagal 17 programų. Rengiant edukacinių programų ciklus buvo bendradarbiaujama su Valstybinės filharmonijos Kauno filialu, M. K. Čiurlionio draugija, Aviacijos, Vytauto Didžiojo karo, Kauno miesto muziejais, Lėlių teatru, Nacionaliniu Kauno dramos teatru. Pagal šias programas, apmokėtas savivaldybės biudžeto lėšomis, kultūros įstaigų renginiuose dalyvavo per 3 tūkst. ugdymo įstaigų ugdytinių.Pedagogų skaičiaus tendencijos Kaune atspindi bendrą Lietuvos situaciją. Dėl vykstančių mokyklų tinklo pertvarkos procesų pedagogų skaičius nuolat mažėja. Per 5 metus Kaune sumažėjo apie 600 mokytojų (18 proc.). 2013 m. sumažėjo apie 300 mokytojų, Vilniuje ir Klaipėdoje šis skaičius mažai kito. Mokyklų vadovų ir mokytojų kvalifikacijos koeficientas didėja, taigi neatestuotų mokytojų vis mažėja – apie 0,5–1 proc. (iki 2012 m. neatestuotų buvo 6,8 proc., 2013 m. – 6,7 proc.). Ženkliai sumažėjo (7,5 proc.) neatestuotų švietimo įstaigų vadovų ir jų pavaduotojų (nuo 23,2 iki 15,7 proc.) ir įgijusių I vadybinę kategoriją skaičius.Daug dėmesio mieste skiriama švietimo įstaigų vadovų ir mokytojų kompetencijų tobulinimui, sėkmingos patirties sklaidai. Kauno pedagogų kvalifikacijos centre 2013–2014 m. m. vyko 479 kvalifikacijos tobulinimo renginiai (2012–2013 m. m. – 329), kuriuose dalyvavo 14.409 (2012–2013 m. m. – 9.189) dalyviai. Vyko 43 (2012–2013 m. m. – 25) konferencijos, 47 (2012–2013 m. m. – 33) parodos, 164 konsultacijos ir 36 (2012–2013 m. m. – 23) renginiai pedagogams – senjorams.Gavusių vidurinio išsilavinimo pažymėjimą mokinių dalis jau trejus pastaruosius metus mažėja. 2013 m. sumažėjo 0,86 proc. (rodiklis mažesnis už Lietuvos, Klaipėdos, bet šiek tiek didesnis už Vilniaus).2014 metais Kauno miesto 4.465 abiturientai siekė įgyti brandos atestatą. Šiemet 185 Kauno miesto abiturientai surinko 100 balų įvertinimus. Daugiausiai šimtukų 2014 m. abiturientai gavo iš anglų, lietuvių kalbos ir literatūros ir matematikos brandos egzaminų. Anglų kalbos egzamine 2014 m. gauti 67 šimtukai (2013 metais buvo 158), lietuvių kalbos ir literatūros – 41 šimtukas (2013 m. – 43), matematikos – 44 šimtukai (2013 m. – 38). Iš viso šimtukus gavo mokiniai iš 22 bendrojo ugdymo mokyklų. Kauno miesto abiturientams geriau sekėsi laikyti anglų kalbos, vokiečių kalbos, lietuvių kalbos ir literatūros, matematikos, chemijos, biologijos, informacinių technologijų, geografijos, fizikos valstybinius egzaminus vertinant pagal balus gautus nuo 86 iki 100 balų.Pagal kriterinio vertinimo kriterijus anglų kalbos egzamine aukštesnįjį pasiekimų lygį pasiekė 23,04 proc. Kauno miesto mokinių, šalyje šį lygį pasiekė 16,75 proc. Lietuvių kalbos ir literatūros egzamine aukštesnįjį pasiekimų lygį pasiekė 13,52 proc. Kauno miesto mokinių, šalyje – 11,20 proc. Matematikos aukštesnįjį pasiekimų lygį pasiekė 12,30 proc. laikiusiųjų šį egzaminą Kauno miesto mokinių, šalyje – 9,09 proc. Aukštesni nei šalies mokinių (18,57 proc.) yra Kauno miesto mokinių informacinių technologijų brandos egzamino (20,39 proc.) aukštesniojo lygmens pasiekimai. Aukštesni yra vokiečių kalbos, fizikos, geografijos, biologijos, chemijos brandos egzaminų Kauno miesto mokinių aukštesniojo lygmens pasiekimai negu šalies mokinių. Žemesni negu šalies mokinių yra rusų aukštesniojo lygmens Kauno miesto mokinių pasiekimai. Visų valstybinių brandos egzaminų išlaikymo kokybė (94,88 proc.) Kaune aukštesnė nei Lietuvoje (94,37 proc.).2014 m. buvo organizuoti privalomieji lietuvių kalbos (gimtosios), lietuvių kalbos (valstybinės), matematikos pasiekimų patikrinimai visiems pagrindinio ugdymo programą baigusiems dešimtųjų klasių mokiniams. Lietuvių kalbos pagrindinio ugdymo pasiekimų patikrinime (toliau – PUPP) dalyvavo 3.531 (2013 m. – 3.872), matematikos 3.516 (2013 m. – 3.858) miesto mokyklose besimokančių mokinių. Savivaldybės bendrojo ugdymo mokyklų PUPP rezultatų kokybė (gauti įvertinimai 7–10 balų) lietuvių kalbos yra 57 proc., matematikos – 45,3 proc.Švietimo kokybei gerinti pirmi metai buvo organizuota standartizuoti testai visų Kauno bendrojo ugdymo mokyklų 4 ir 8 klasių mokiniams. Ketvirtokai atliko lietuvių kalbos ir matematikos, o aštuntokai – lietuvių kalbos, matematikos ir istorijos testus. Standartizuoti testai leido įsivertinti mokykloms mokinių pasiekimus, sužinoti mokyklos pasiekimų lygį miesto ir šalies kontekste. Taigi standartizuotų testų rezultatai padėjo mokykloms pačioms įsivertinti savo teikiamo ugdymo kokybę ir, jei reikia, numatyti tobulinimo galimybes. Be to, standartizuoti testai naudingi ir mokinių tėveliams, nes kiekvieno ketvirtoko ir aštuntoko tėveliai gavo savo vaiko mokymosi profilį, kuriame matomas mokinio pasiekimų lygis, jo pasiekimų lygis klasės kontekste, kognityviniai gebėjimai ir kt. Kauno miesto mokinių pasiekimai tarptautinėse ir respublikinėse olimpiadose ir konkursuose stipriai pagerėjo 2014 m. lyginant su 2013 metais. Kauno miesto mokiniai iškovojo 110 apdovanojimų tarptautinėse ir respublikinėse olimpiadose bei konkursuose. Tarptautinėse olimpiadose bei konkursuose šiais metais iškovojo 24 apdovanojimus, iš jų – 5 sidabro ir 2 bronzos medalius. Respublikinėse olimpiadose bei konkursuose 1–3 vietas laimėjo 66 mokiniai, 20 mokinių apdovanoti Švietimo ir mokslo ministerijos padėkos raštais ir 6 mokiniai – specialiaisiais prizais.Didelis dėmesys skiriamas ugdymo įstaigų veiklos kokybės gerinimui. Viena iš priemonių yra išorės veiklos vertinimas. 2004–2013 metų laikotarpiu įvertinta 51 Kauno bendrojo ugdymo mokykla iš 71 (tai sudaro 72 proc.). 2013–2014 m. m. veiklos kokybė įvertinta 9 mokyklose. Bendrojo ugdymo mokyklų išorinio vertinimo rezultatai yra gerėjantys. Lyginant su 2012 m. duomenimis, išorės vertintų mokyklų kokybė padidėjo nuo 69,8 iki 71,9 proc.Kauno miesto švietimo įstaigose nuolatos tobulinamas ugdymo procesas. Ugdymo turinio įgyvendinimo tobulinimui organizuojami pasitarimai dalykų mokytojams, diskusijos, konferencijos, vedamos atviros pamokos ir kt. Kiekvienais metais Kauno mieste organizuojamos mokytojų gerosios patirties sklaidos konferencijos. 2014 metais organizuota konferencija „Sėkminga vadyba: mokyklos pažangos link“, kurioje buvo aptarti tarptautinių pasiekimų ir išorės vertinimo rezultatai bei pristatyta mokyklų sėkminga patirtis mokyklos pažangos siekimo kontekste.Organizuota ikimokyklinių įstaigų pedagogų diskusija „Metodinės veiklos tobulinimas, siekiant ikimokyklinio ir priešmokyklinio ugdymo kokybės“, išsiaiškinant pedagogo praktinės veiklos įsivertinimo, gerosios pedagoginės patirties supratimo problemas, metodinės veiklos organizavimo trūkumus, surinkti siūlymus dėl metodinės veiklos gerinimo.Plėtojama Kauno miesto besimokančių mokyklų tinklo veikla, tobulinant ugdymo turinio individualizavimo ir diferencijavimo įgyvendinimą. 2014 m. vyko 14 besimokančių mokyklų tinklo renginių.Siekiant užtikrinti mokinių saugumą, nuo 2013–2014 mokslo metų pradžios visų Kauno bendrojo ugdymo mokyklų auklėtiniai apdrausti civilinės atsakomybės draudimu. Jis galioja mokykloje ir mokyklos organizuojamuose renginiuose. Tam tikslui savivaldybė kasmet skiria 14,48 tūkst. EUR. Sėkmingai įgyvendinama „Vaikų mokymo plaukti bendrojo lavinimo mokyklose programa“, siekiant išmokyti kuo daugiau Kauno miesto mokinių plaukti ir saugiai elgtis vandenyje ir prie vandens. Šios programos įgyvendinimui savivaldybė skyrė 14,48 tūkst. EUR. Tęsiama elektroninio pažymėjimo ir patekimo į mokyklas įdiegimo sistema, kuri sėkmingai veikia Tado Ivanausko progimnazijoje, o 2014 m. įdiegta dar trijose mokyklose: Senamiesčio progimnazijoje, „Aušros“ ir Stepono Dariaus ir Stasio Girėno gimnazijose. Šių idėjų įgyvendinimas prisideda prie saugios ugdymo aplinkos kūrimo. 2012–2014 m. laikotarpiu net 47 Kauno miesto ugdymo įstaigos dalyvauja projektinėje veikloje. Pagal 2012–2013 m. m. vykdomų projektų skaičių lyderio poziciją užėmė vidurinės mokyklos ir gimnazijos. Projektinėje veikloje dalyvaujanti mokykla vidutiniškai vykdo 2 tarptautinius projektus, 3–4 šalies projektus, 2–3 ES struktūrinių fondų finansuojamus projektus. Be projektinės veiklos, Kauno miesto ugdymo įstaigose aktyviai vykdomos prevencinės programos.Didelis dėmesys skiriamas ikimokyklinio ugdymo įstaigų, mokyklų ir gimnazijų pastatų ir patalpų remontui, modernizavimui, ugdymo aplinkų gerinimui. Pastaraisiais metais didžiausios investicijos buvo skirtos stogų remontui, pastatų išorinių sienų apšiltinimui, šildymo, vandentiekio ir kanalizacijos sistemų remontui, šilumos punktų modernizavimui. Per pastaruosius kelerius metus daugumoje įstaigų sutvarkyti šilumos punktai (67 proc.), dalyje įstaigų atnaujintos šildymo sistemos (55 proc.); ikimokyklinėse įstaigose (100 proc.), mokyklose (85 proc.) pakeisti langai, stogų dangos pakeistos 73 proc. įstaigų. Didžiausias remonto poreikis švietimo įstaigose išlieka vandentiekio ir nuotekų šalinimo sistemų bei šildymo sistemų remonto darbams, išorinių atitvarų apšiltinimo darbams. Atsižvelgiant į atliktus darbus gerėja įstaigų energetinė vadyba (sumažėjo energetinių išteklių suvartojimo rodikliai: vandens – 6 proc. (2012 m. – 2,6 proc.), elektros – 6 proc. (2012 m. – 1 proc.), šilumos – 6 proc. (2012 m. – 4 proc.).Įgyvendinant ES, Savivaldybės ir Lietuvos Respublikos lėšomis finansuojamas programas, 2014 metais buvo pabaigti modernizuoti (atnaujinti) Kauno Vinco Kudirkos progimnazijos, VšĮ Kauno VDU “Rasos”, Kauno Antano Smetonos ir Kauno Jono Jablonskio gimnazijų, Kauno Šančių vidurinės mokyklos, Kauno “Ryto” pradinės mokyklos ir Kauno vaikų darželio “Rudnosiukas” pastatai. Šių įstaigų pastatų renovacijai buvo skirta 3,27 mln. EUR Europos Sąjungos, 1,3 mln. EUR Savivaldybės ir 251,97 tūkst. EUR LR Švietimo ir mokslo ministerijos lėšų. Įgyvendinant LR Švietimo ir mokslo ministerijos ir Kauno miesto savivaldybės lėšomis finansuojamą programą „Sporto aikštynų atnaujinimo programa“ buvo pabaigtas modernizuoti Kauno Jono Basanavičiaus sporto aikštynas. 2013 metais buvo tęsiama pastatų renovacija Valstybės investicijų programos lėšomis: pabaigtas Kauno Aleksandro Stulginskio mokyklos-daugiafunkcinio centro pastato renovacijos investicinis projektas, 2014 metais vykdomi Kauno KTU Vaižganto progimnazijos ir Kauno „Santaros“ gimnazijos pastatų modernizavimo (atnaujinimo) darbai. Taip pat, 2014 metais įgyvendinant LR Švietimo ir mokslo ministerijos Švietimo įstaigų modernizavimo programą, švietimo įstaigoms, kurios gauna ES ir Savivaldybės lėšas, skyrė po 309,89 tūkst. EUR pastatų modernizavimui atlikti (būtiniems, tačiau netinkamiems finansuoti ES lėšomis, darbams atlikti).SVEIKATOS APSAUGAKauno mieste išplėtota asmens sveikatos priežiūros paslaugų infrastruktūra, teikiama kvalifikuota ir specializuota pagalba miesto, šalies bei užsienio gyventojams. Kaune yra Lietuvos sveikatos mokslų universitetas, kurio sudėtyje yra Lietuvos sveikatos mokslų universiteto ligoninė Kauno klinikos. Dėl Universiteto vykdomos mokslinės veiklos bei Universiteto Klinikų gydomosios veiklos, Kauno miestas yra šalies medicinos mokslo ir paslaugų centras. Didžiausios ligoninės Kauno mieste – VšĮ Lietuvos sveikatos mokslų universiteto ligoninė Kauno klinikos, respublikinio lygmens VšĮ Respublikinė Kauno ligoninė ir VšĮ Kauno klinikinė ligoninė. Vertinant 10.000-ių gyventojų tenkantį lovų skaičių ligoninėse, 2013 m. Kauno miestas (159,1 lovos) viršijo šalies (90,4 lovos) ir Vilniaus miesto (116,9 lovos) rodiklius ir atsiliko nuo Klaipėdos miesto (167,1 lovos).Kauno mieste yra 41 pirminės asmens sveikatos priežiūros įstaiga, 3 slaugos ir palaikomojo gydymo paslaugas teikiančios ligoninės bei Kauno miesto greitosios medicinos pagalbos stotis, kurios vaidmuo reikšmingas greitosios medicinos pagalbos pertvarkoje, kuriant centralizuotas greitosios medicinos pagalbos dispečerines. Prie Kauno miesto pirminės asmens sveikatos priežiūros paslaugas teikiančių įstaigų prisirašę ne tik nuolatiniai miesto gyventojai. Daugiau nei 80 proc. sveikatos priežiūros paslaugų visose Kauno apskrities sveikatos priežiūros įstaigose suteikiama Kauno apskrities gyventojams, apie penktadalį – atvykusiems iš kitų apskričių. Kauno teritorinės ligonių kasos duomenimis, 2013-11-30 Kaune buvo prisirašę ir pirminės asmens sveikatos priežiūros paslaugas gavo 372.175 gyventojai (2012-11-30 – 384.945 gyventojai).2013 m. apsilankymai pas pirminio lygio gydytojus 100-ui gyventojų Kauno mieste siekė 519,19 (šalyje – 519,51, Vilniaus mieste – 516,5, Klaipėdoje – 498,88). Kauno mieste 2013 m. 1.000-iui gyventojų teko 296,79 greitosios medicinos pagalbos paslaugos – tai daugiau nei šalyje (225,48 paslaugų), Vilniaus (204,13 paslaugų) ar Klaipėdos (271,21 paslaugų) miestuose.Visuomenės sveikatos priežiūrą Kauno mieste atlieka Kauno visuomenės sveikatos centras, kurio paskirtis – užtikrinti visuomenės sveikatos saugą ir ginti vartotojų teises visuomenės sveikatos saugos ir paslaugų kokybės požiūriu. Savivaldybės visuomenės sveikatos priežiūros funkcijas vykdo biudžetinė įstaiga Kauno miesto savivaldybės visuomenės sveikatos biuras. Visuomenės sveikatos specialistų duomenimis, Kauno miesto gyventojų sveikata daugeliu aspektų geresnė nei kitų Lietuvos gyventojų. Kauno mieste vieni geriausių demografinių rodiklių, vidutinė tikėtina gyvenimo trukmė viena iš ilgiausių, gerėja traumų ir nelaimingų atsitikimų statistika.SOCIALINĖ APSAUGAKauno mieste pagrindinis socialinių paslaugų organizatorius yra Kauno miesto savivaldybės administracijos Socialinių paslaugų skyrius, o socialinių paslaugų teikimas koncentruojamas aplink šio skyriaus reguliavimo sričiai priskirtas socialine veikla užsiimančias įstaigas. Kauno mieste socialines paslaugas teikia 8 Savivaldybės biudžetinės įstaigos (Kauno Panemunės senelių namai, Kauno kartų namai, Kauno neįgaliojo jaunimo užimtumo centras, Vaikų gerovės centras ,,Pastogė“, Kauno miesto socialinių paslaugų centras, Kauno savivaldybės vaikų globos namai, Nakvynės namai, Kauno vaikų globos namai „Atžalynas“) ir 1 valstybės biudžetinė įstaiga (Vilijampolės socialinės globos namai) bei 75 nevyriausybinės organizacijos (toliau – NVO), iš kurių 48 NVO, pagal pateiktus iš Savivaldybės biudžeto lėšų dalinai finansuotus projektus, teikia socialines paslaugas miesto gyventojams ir 27 NVO, dalinai finansuojamos iš Savivaldybės biudžeto ir valstybės biudžeto lėšų, teikia socialines paslaugas neįgaliems miesto gyventojams. Socialinės apsaugos srityje nevyriausybinės organizacijos atstovauja ir teikia paramą įvairioms socialiai pažeidžiamoms atsidūrusioms nepalankioje padėtyje žmonių grupėms: vaikų dienos centrų paslaugos; paslaugos soc. rizikos vaikams ir šeimoms; nemokamas socialiai remtinų asmenų maitinimas; paslaugos suaugusiems soc. rizikos asmenims; paslaugos pagyvenusiems asmenims. Vykdant projektuose numatytas veiklas 2013 metais buvo teikiamos bendrosios ir specialiosios socialinės paslaugos. Populiariausia socialinių nevyriausybinių organizacijų tarpe buvo paslaugų teikimas soc. rizikos vaikams bei socialinės rizikos šeimoms (socialinių įgūdžių ugdymas, krizių įveikimo pagalba; sociokultūrinės paslaugos) (*19 projektų*); vaikų dienos centrų veikla (*12 projektų*), paslaugos pagyvenusiems asmenims (sociokultūrinės paslaugos bei lankymas / pagalba namuose) (*11 projektų*), paslaugos rizikos grupių suaugusiems asmenims (laikinas apnakvindinimas, krizių įveikimo pagalba ir kt.) (*4 projektai*), socialiai remtinų asmenų maitinimas (5 *projektai*). Socialinių paslaugų įstaigų infrastruktūra nėra pakankamai išplėtota, yra atokesnių miesto teritorijų (Palemonas, Rokai), kuriose veikiančios NVO nepatenkina gyventojų poreikių.Socialinės NVO dalinai finansuojamos iš Savivaldybės biudžeto, įgyvendinant „Socialinės apsaugos plėtros, skurdo bei socialinės atskirties mažinimo“ programą. Šia priemone siekiama vystyti Kauno miesto savivaldybės bendradarbiavimą su socialinėmis NVO, užtikrinant nepertraukiamą socialinių paslaugų teikimą Kauno mieste. Priemonės įgyvendinimas didina socialinės rizikos vaikų dienos bei popamokinį užimtumą, plėtojamos paslaugos socialinės rizikos šeimoms su vaikais, gerinamos socialinės paslaugos seniems ir pagyvenusiems žmonėms, taip pat siekiama užtikrinti kompleksinių paslaugų teikimą asmenims atsidūrusiems krizinėse situacijose ir pan. 2014 m. „Socialinės apsaugos plėtros, skurdo bei socialinės atskirties mažinimo“ programai iš Kauno miesto savivaldybės biudžeto buvo skirta 72,41 tūkst. EUR, finansuoti 48 socialinių NVO projektai, 2013 m. programai buvo skirta taip pat 72,41 tūkst. EUR, finansuotas 51 socialinių NVO projektas (2012 m. –79,62 tūkst. EUR, 56 projektai, 2011 m. – 63,14 tūkst. EUR, 44 projektai, 2010 m. – 65,08 tūkst. EUR, 44 projektai). Savivaldybė iš biudžeto projektinei veiklai skirtų lėšų finansuoja bendruomenių iniciatyvas, veiklą ir bendruomenių centrų rėmimo programą „Bendruomenės Kaunui“. Šia programa siekiama skatinti bendruomenių centrų iniciatyvas, savarankišką ir atsakingą veiklą sprendžiant miesto bendruomenės problemas, gerinti bendruomenių kompetenciją, bendradarbiavimą su valdžios institucijomis. 2014 metais programai „Bendruomenės Kaunui“ skirta 57,92 tūkst. EUR, finansuoti 22 projektai, 2013 metais programai skirta 57,92 tūkst. EUR, finansuota 17 projektų (2012 m. – 57,92 tūkst. EUR, 23 projektai, 2011 m. – 55,03 tūkst. EUR, 19 projektų, 2010 m. – 55,61 tūkst. EUR, 22 projektai). Finansuojama ir programa „Jaunimas Kaunui“. Šia programa siekiama skatinti jaunimo ir jaunimo organizacijų iniciatyvą, savarankišką ir atsakingą veiklą sprendžiant miesto bendruomenės, ypač jaunų asmenų problemas. Aktyvus jaunimo dalyvavimas visuomenės gyvenime stiprina demokratijos plėtrą. Programai „Jaunimas Kaunui“ 2013 metais skirta 57,92 tūkst. EUR, finansuota 36 projektai (2012 m. – 56,5 tūkst. EUR, 38 projektai, 2011 m. – 57,92 tūkst. EUR, 42 projektai, 2010 m. – 49,81 tūkst. EUR, 36 projektai).Savivaldybė dalinai finansuoja neįgaliųjų socialinės reabilitacijos projektus, vykdo jų įgyvendinimo kontrolę. 2014 m. „Socialinės reabilitacijos paslaugų neįgaliesiems bendruomenėje“ programos finansavimo lėšos paskirstytos 25 neįgaliųjų NVO projektams, kuriems skirta 448,88 tūkst. EUR (2013 m. – 27 projektai, 513,84 tūkst. EUR).Daugumos Kauno miesto socialinių paslaugų įstaigų infrastruktūra yra gera, pastatai atitinka higienos normas, saugumo ir technikos reikalavimus, įstaigų patalpos pritaikytos neįgalių žmonių poreikiams, dėl to neįgalieji gali aktyviau įsijungti į bendruomenės gyvenimą. Kauno nakvynės namai yra likusi vienintelė socialinės srities įstaiga mieste, kuri visiškai nepritaikyta neįgaliųjų poreikiams ir neatitinkanti higienos normų. Kauno gyventojams teikiama nemokama pagalba: pagalba smurto atvejais, psichologinė, psichoterapinė, krizių šeimoje atvejais, šeimos mediacijos paslaugos, tėvystės įgūdžių ugdymo, krizinio nėštumo pagalba. Šias paslaugas Kauno miesto gyventojams teikia nevyriausybinės organizacijos.Kaip ir kitų šalies savivaldybių, Kauno miesto savivaldybės gyventojų socialinių paslaugų poreikius sąlygoja panašūs veiksniai. Dažniausi jų: nedarbas; alkoholio, narkotinių, psichotropinių ir kitų medžiagų vartojimas ir psichologinė, fizinė ar seksualinė prievarta; visuomenės senėjimas; negalia.2013 metais į Kauno miesto savivaldybės socialinės rizikos šeimų, auginančių vaikus, apskaitą buvo įtraukta 451 šeima. 392 socialinės rizikos šeimoms (įtrauktoms į apskaitą) socialines paslaugas teikė Kauno miesto socialinių paslaugų centras: 127 šeimoms buvo teikiamos socialinės priežiūros (socialinių įgūdžių ugdymo ir palaikymo) ir 265 – bendrosios (informavimo, konsultavimo, tarpininkavimo) socialinės paslaugos. Dar 150 šeimų, kurios nėra įtrauktos į socialinės rizikos šeimų, auginančių vaikus, apskaitą, buvo teikiamos prevencinės socialinės paslaugos. Vaikams iš socialinės rizikos šeimų paslaugas teikia 21 vaikų dienas centras – kasmet virš 500 vaikų po pamokų gauna paslaugas šiuose dienos centruose.Didelę miesto gyventojų dalį sudaro pensinio amžiaus, neįgalūs asmenys ir vaikai. 2014 metais Kauno mieste gyveno 72.180 pensinio amžiaus asmenų. Neįgaliaisiais asmenimis 2013 metais pirmą kartą pripažinti 1.071 suaugęs darbingo amžiaus asmuo ir 150 vaikų.Savivaldybė, siekdama gerinti socialinės globos paslaugas vyresnio amžiaus asmenims, neįgaliems asmenims ir neįgaliems vaikams, vykdo projektus ir atlieka viešuosius pirkimus, siekdama patenkinti šių paslaugų poreikį.2013 m. buvo įgyvendinti ES iš dalies finansuojami socialinių paslaugų įstaigų rekonstravimo projektai „Kauno miesto socialinių paslaugų centro pastato (Krėvės pr. 9A, Kaunas) rekonstravimas“ ir „Kauno neįgaliojo jaunimo užimtumo centro Socialinių paslaugų žmonėms su proto negalia skyriaus įkūrimas“, toliau įgyvendinami „Dienos centro sergantiems kraujagysline senatvine demencija steigimas Kauno Panemunės senelių namuose“, „Stacionarių socialinių paslaugų optimizavimas Kauno Panemunės senelių namuose“ ir „Socialinių paslaugų centro (A. Juozapavičiaus pr. 7G, Kaunas) patalpų (pastato) rekonstravimas“ projektai. Šių įstaigų rekonstravimas prisideda prie įstaigų teikiamų socialinių paslaugų kokybės gerinimo bei naujų socialinių paslaugų, kurių poreikis iki tol nebuvo patenkintas, teikimo.Keletą pastarųjų metų Savivaldybėje socialinių paslaugų gavėjų skaičius didėjo. 2013 metais savivaldybėje socialinės paslaugos socialinių paslaugų biudžetinėse įstaigose buvo teikiamos apie 6,5 tūkst. gyventojų. Kauno miesto savivaldybėje socialinės paslaugos organizuojamos pagal gyventojų poreikius, tačiau Savivaldybė neturi tiek finansinių išteklių, kad visiems esamiems ir potencialiems socialinių paslaugų gavėjams galėtų užtikrinti socialinių paslaugų teikimą. Stebimas poreikis laikino apgyvendinimo namų arba krizių centro vaikui ir motinai (šeimai), tais atvejais, kuomet, susidarius kritinei situacijai, iš šeimos ketinama paimti vaikus; dienos globos paslaugų šeimoms, auginančioms neįgalius vaikus; laikinųjų globėjų šeimų vaikams, netekusiems tėvų globos; nemokamų paslaugų šeimoms, auginančioms probleminio elgesio ar psichikos sutrikimų turinčius vaikus; nemokamų paslaugų neįgaliesiems, senyvo amžiaus asmenims.Siekiant pagerinti socialinių paslaugų teikimą išskirtos prioritetinės socialinių paslaugų plėtros kryptys:* organizuoti ir teikti socialines paslaugas, siekiant gerinti neįgaliųjų socialinę integraciją, asmenų, atsidūrusių socialinėje atskirtyje, socialinę adaptaciją;
* teikti dienos socialinę globą neįgaliems asmenims asmens namuose ir neįgaliems vaikams įstaigoje;
* integruoti socialiai pažeidžiamus vaikus į šeimą ir visuomenę ir užtikrinti socialinės rizikos šeimų vaikams socialinės priežiūros paslaugų teikimą, o likusiems be tėvų globos vaikams – trumpalaikę ir ilgalaikę socialinę globą;
* plėsti ir stiprinti socialinių paslaugų tinklą ir teikti paslaugas šeimai ir vaikui bei šeimoms auginančioms neįgalius vaikus;
* teikti asmenų, likusių be tėvų globos, sulaukusių pilnametystės, poinstitucinės vaiko socialinės globos, kasdieninių gyvenimo įgūdžių ugdymo ir palaikymo, savarankiško gyvenimo namuose paslaugas;
* gerinti socialinių paslaugų infrastruktūrą, didinti jų įvairovę, skatinant kokybiškų socialinių paslaugų teikimą socialinėje atskirtyje atsidūrusiems asmenims, seniems ir pagyvenusiems asmenims, neįgaliesiems, vaikams našlaičiams ar likusiems be tėvų globos vaikams;
* teikti neįgaliesiems socialinės reabilitacijos paslaugas ir savarankiško gyvenimo namuose paslaugas;
* mažinti vaikų skaičių globos įstaigose, sudarant galimybę gyventi šeimose.

Socialinės paslaugos Kauno mieste planuojamos teikti taip, kad būtų užtikrinti būtinieji asmens poreikiai, kad asmuo būtų skatinamas aktyviai ieškoti būdų padėti sau pačiam išspręsti susidariusią problemišką situaciją. Tačiau kartu teikti specialistų pagalbą asmens šeimos nariams organizuojant artimųjų savitarpio (pagalbos) grupes, kurių dėka būtinieji asmens poreikiai būtų tenkinami daug efektyviau, suteikiant asmeniui, jo aplinkos žmonėms daugiau pasitikėjimo, žinių problemiškos situacijos kontekste. Palaipsniui keičiamos stacionarios paslaugos į efektyvesnes, pigesnes paslaugas namuose ir dienos užimtumo centruose. Socialinėje atskirtyje esantys asmenys informuojami ne tik apie teikiamas socialines paslaugas, bet ir apie resocializacijos būdus, todėl tikslingas intensyvus įvairių institucijų (socialinės apsaugos, sveikatos priežiūros, policijos, švietimo, NVO ir kt.) bendradarbiavimas.Kauno miesto savivaldybės administracijos Socialinių paslaugų skyrius vykdo Viešųjų darbų programą Kauno mieste. Viešųjų darbų 2014 metų programoje numatyti šie laikini visuomenei naudingi darbai: globos ir rūpybos įstaigų patalpų ir teritorijų valymas ir priežiūra, globos ir rūpybos įstaigų patalpų remontas, sveikatos apsaugos įstaigų patalpų ir teritorijų tvarkymas ir priežiūra, sveikatos apsaugos įstaigų remonto darbai, gatvių, aikščių, skverų, parkų ir kitų miesto teritorijų tvarkymas, kelių, pakelių ir šlaitų tvarkymas, kapinių tvarkymas, želdinių priežiūra ir vejų šienavimas, švietimo įstaigų teritorijų tvarkymas ir priežiūra, švietimo įstaigų patalpų remonto darbai, parkų ir miškų valymas ir sodinimas, istorijos ir kultūros paminklų aplinkos tvarkymas ir priežiūra, sezoniniai darbai aptarnavimo ir paslaugų srityse. Viešųjų darbų programos įgyvendinimas Kauno mieste teikia socialinę naudą vietos bendruomenei, padeda palaikyti ir (ar) plėtoti vietos bendruomenės socialinę infrastruktūrą. Įgyvendinant Viešųjų darbų programą buvo numatyta sukurti 259 laikinas darbo vietas bei papildomai įdarbinti 313 asmenų, netekusių darbo.Kauno mieste socialinės paramos teikimą užtikrina Kauno miesto savivaldybės administracijos Socialinės paramos skyrius – teikia išmokas asmenims, auginantiems ir (ar) globojantiems vaikus, socialinę paramą mokiniams, piniginę socialinę paramą nepasiturintiems gyventojams, paramą mirties atveju, valstybines ir kitas socialines išmokas.Piniginė socialinė parama yra viena iš priemonių, turinčių įtakos skurdo ir socialinės atskirties mažinimui, sušvelninant nepritekliaus pasekmes pažeidžiamiausioms gyventojų grupėms bei pagerinant vaikus auginančių šeimų finansinę padėtį. Kauno miesto nepasiturintiems gyventojams mokama socialinė pašalpa, garantuojanti minimalias lėšas pagrindiniams fiziologiniams poreikiams (išlaidoms maistui, drabužiams) tenkinti, ir teikiamos būsto šildymo išlaidų, išlaidų karštam bei geriamajam vandeniui kompensacijos, skirtos būsto išlaikymo išlaidoms iš dalies padengti. Nuo 2014 m. sausio 1 d. socialinė pašalpa Kauno miesto nepasiturintiems gyventojams teikiama vykdant savarankiškąją savivaldybių funkciją. Socialinės pašalpos teikimas vykdant savarankiškąją savivaldybių funkciją, padidino savivaldos vaidmenį, išplėtė jos teises ir atsakomybę už socialinės pašalpos nepasiturintiems gyventojams teikimo taiklumą ir veiksmingumą, skatino tarpinstitucinį bendradarbiavimą, aktyvino miesto bendruomenes ir seniūnijas. 2010–2012 m. Kauno mieste socialinės pašalpos gavėjų skaičius didėjo, o 2013 m. sumažėjo (2010 m. – 22.323, 2011 m. – 25.251, 2012 m. – 26.491, 2013 m. – 24.586 asmenys).KULTŪRAKauno miesto kultūrinis gyvenimas turi gilias tradicijas, ypač išplėtotas tarpukario Lietuvoje, Kaunui esant laikinąja sostine. Miestas pasižymi dideliu kultūros įstaigų ir organizacijų, atliekančių svarbų vaidmenį miesto kultūriniame gyvenime, skaičiumi. Kauno mieste veikia 1 nacionalinis, 2 valstybiniai ir 3 municipaliniai teatrai; 1 nacionalinis, 6 respublikiniai, 1 municipalinis, 10 žinybinių ir 3 privatūs muziejai; valstybės biudžetinė įstaiga Kauno apskrities viešoji biblioteka (18 struktūrinių padalinių) ir savivaldybės biudžetinė įstaiga Kauno Vinco Kudirkos viešoji biblioteka (29 padaliniai); 13 kino salių, 2 kultūros centrai, 2 koncertinės įstaigos, 61 mėgėjų meno kolektyvas bei 10 galerijų, kurios sukoncentruotos miesto centre ir senamiestyje.Mieste organizuojami ne tik vietiniai ar respublikiniai, bet ir tarptautiniai renginiai, festivaliai bei konkursai. Mieste vyksta muzikos, teatro ir šokio šventės, eitynės, mugės bei kiti įvairūs renginiai ir projektai. Miestą reprezentuoja tokie tarptautiniai festivaliai kaip Pažaislio muzikos festivalis, džiazo festivalis ,,Kaunas Jazz“, meno bienalė „Textile“, festivalis „Operetė Kauno pilyje“, fotografijos festivalis „Kauno photo“, Kauno kino festivalis, lėlių teatrų festivalis „Šypsos lėlės ir vaikai“, meninių kultūrinių mainų projektas „Meno linija“, modernaus šokio festivalis „Aura“, poezijos festivalis „Poezijos pavasaris“, šiuolaikinės muzikos festivalis „Iš arti“, taip pat unikalūs, atgarsio visame pasaulyje sulaukiantys Kalėdinės eglutės projektai (šventės), viduramžių tradicijomis inspiruotos Miesto Hanzos šventės bei kiti festivaliai ir renginiai.2009 m. Kultūros ministro įsakymu patvirtintoje Kūrybinių industrijų skatinimo ir plėtros strategijoje numatytas kūrybinių industrijų vystymo veiksmų planas. 2012 m. parengta tiriamoji studija „Kauno m. kultūros sektoriaus įtaka regiono savitumui“. Joje numatyta kūrybinių industrijų plėtra, siūlomi kultūros sektoriaus plėtros sprendimo būdai Kauno miestui. Atsižvelgiant į tai, Kauno miesto tarybos sprendimu, senamiestyje, A. Mapu gatvėje esančios 233 kv. metrų ploto patalpos perduotos viešajai įstaigai „Artkomas“, planuojančiai čia steigti Kauno menų inkubatorių. Įgyvendinant projektą „Menų inkubatoriaus Kauno regione sukūrimas“, bus rekonstruotos ir menų inkubatoriaus reikmėms pritaikytos patalpos A. Mapu g. Senamiestyje bei Radvilėnų pl. Žaliakalnyje. Projektą įgyvendinti numatyta iki 2015 m. vidurio. Menų inkubatoriaus įkūrimas Kaune pasitarnaus miesto gyventojų kultūriniams poreikiams tenkinti. Čia galės formuotis ir reikštis aktyvi ir kūrybiška jaunoji menininkų karta, bus sudarytos puikios sąlygos vaizduojamojo meno parodoms eksponuoti, kūrybinėms dirbtuvėms bei šiuolaikinio meno tarptautinei rezidencijai įgyvendinti.Kauno miesto savivaldybė siekia dalyvauti ES iniciatyvose dėl Kauno tarpukario architektūros ir Naujamiesčio įtraukimo į UNESCO paveldo sąrašą bei Kauno tarpukario architektūros pažymėjimo Europos paveldo ženklu. Taip pat siekiama, kad Kauno miestas 2018 m. taptų Lietuvos kultūros sostine, o 2022 m. – Europos kultūros sostine. Pasiekti užsibrėžtų tikslų, tikimasi, padės rengiamoje Kauno miesto kultūros plėtros galimybių studijoje pasiūlyti sprendimai, jų pasėkoje parengta Kauno kultūros politikos strategija ir priemonių planas. Savivaldybė sieks miesto kultūrą paversti prioritetine sritimi ir tuo tikslu didins Kauno miesto savivaldybės finansavimą kultūrai bei pritrauks ES paramos ir vietos verslo lėšų.SPORTASKauno mieste išvystyta ir toliau plėtojama sporto infrastruktūra. Mieste veikia: S. Dariaus ir S. Girėno sporto centras, kurio ansamblį sudaro stadionas ir šalia stovinti Kauno sporto halė; Kauno žiemos sporto mokyklos „Baltų ainiai“ čiuožykla – ledo arena; LSU lengvosios atletikos maniežas; VšĮ „Futbolo arena“ futbolo aikštės ir uždaras futbolo maniežas; Kauno „Žalgirio“ jachtklubas; VšĮ „Sabonio krepšinio centras“ krepšinio aikštelių varžybų ir treniruočių kompleksas; S. Dariaus ir S. Girėno aerodromas; Šančių sporto ir sveikatingumo centras; irklavimo sporto bazė Lampėdžių parko teritorijoje. 2011 m. Kauno mieste pastatyta viena didžiausių arenų Baltijos šalyse – Kauno „Žalgirio“ arena. 2013 m. birželio mėn. baigti „Girstučio“ kultūros ir sporto rūmų rekonstrukcijos darbai. Buvusiuose kultūros ir sporto rūmuose įkurtas moderniausias Baltijos šalyse plaukimo kompleksas su 50 metrų ilgio 8 takų plaukimo baseinu, 25 metrų ilgio 4 takų apšilimo baseinu, treniruoklių salėmis bei pramogų zona.2015–2016 m. Kauno mieste numatoma rekonstruoti S. Dariaus ir S. Girėno sporto stadioną, jį pritaikant tarptautinius standartus atitinkančių sporto renginių organizavimui. Ne tik Kaunui, bet ir visai Lietuvai reikšmingas sporto objektas po tvarkybos darbų atitiks UEFA saugumo ir infrastruktūros bei patvarumo ir ilgaamžiškumo reikalavimus. Kompleksas yra Kauno miesto kultūrinio ir sportinio gyvenimo centras. Jame vyksta įvairių sporto šakų miesto, šalies ir tarptautinės varžybos, kultūriniai ir sveikatinimo renginiai, todėl Kauno miestui S. Dariaus ir S. Girėno stadiono rekonstrukcija yra ypatingai svarbi. Pažymėtina, jog nuo 2007 m. S. Dariaus ir S. Girėno sporto centro statinių kompleksas yra saugomas valstybės. Jis įtrauktas į Kultūros vertybių registrą. 2015– 2017 m. laikotarpyje panaudojant Valstybės investicijų programos lėšas bus rekonstruojamas Kauno žiemos sporto mokyklos „Baltų ainiai“ (ledo arenos) pastatas, numatoma renovuoti biudžetinių sporto mokyklų sporto bazes.Kauno miesto savivaldybės administracijos duomenimis, 2013 m. Kauno mieste veikė 204 sporto įstaigos ir organizacijos, iš jų – 193 nevyriausybinės ir 11 biudžetinių. Iš viso šiose sporto įstaigose/organizacijose sportavo 35.434 asmenys, kurie sudarė 11,6 proc. nuo visų gyventojų (2012 m. sportuojančiųjų dalis nuo visų miesto gyventojų siekė 11,7 proc.).Nevyriausybinių sporto organizacijų skaičius Kauno mieste didėjo visu 2010–2013 m. laikotarpiu. Nepaisant to, sportuojančiųjų skaičius didėjo tik 2010–2012 m. (nuo 27.507 asmenų 2010 m. iki 30.664 – 2012 m.), o 2013 m. sumažėjo (iki 29.943 asmenų).2013 m. Kauno miesto biudžetinėse sporto mokymo įstaigose sportavo 5.491 mokinys ir dirbo 282 treneriai. Analizuojant 2010–2013 m. laikotarpį, pastebima, kad mokinių skaičius sporto mokyklose buvo sumažėjęs tik 2012 m., o visu kitu laikotarpiu didėjo. Nepaisant to, trenerių skaičius šiose mokyklose 2010–2012 m. mažėjo, o 2013 m. išliko toks pats, koks 2012 m.2010–2013 m. laikotarpiu Kauno mieste didėjo sporto varžybų ir sveikatingumo renginių dalyvių skaičius (padidėjo nuo 80.701 dalyvių 2010 m. iki 100.641 dalyvių – 2013 m.). Varžybų ir sveikatingumo renginių dalyvių dalis nuo visų gyventojų 2013 m. Savivaldybėje siekė 32,8 proc. ir viršijo šalies (28 proc.) bei Vilniaus miesto (20,6 proc.) rodiklius.Kauno mieste vystoma 15 strateginių-olimpinių, 27 pagrindinės sporto šakos, 43 sporto šakos kultivuojamos nevyriausybinėse sporto organizacijose. Į sportininkų, rengiamų 2016 m. Rio de Žaneiro olimpinėms žaidynėms programą (sąrašus) individualiose sporto šakose 2013 m. rugpjūčio mėn. buvo įtraukti 52 miesto sportininkai.VIEŠASIS SAUGUMAS2013 m. Kauno miesto savivaldybėje užregistruoti 8.759 nusikaltimai, kurių didžiąją dalį sudarė vagystės (38,8 proc.). Nusikalstamumas 100.000-ių gyventojų Kauno mieste ženkliai išaugęs 2009 m. (nuo 2.465 nusikaltimų 2008 m. iki 2.793 – 2009 m.), 2010–2012 m. sumažėjo (iki 2.519 nusikaltimų), o 2013 m. vėl išaugo iki 2.868 nusikaltimų ir buvo didesnis nei šalyje (2.616 nusikaltimai), bet mažesnis nei Vilniaus (3.176 nusikaltimai) ir Klaipėdos (3.670 nusikaltimai) miestuose.Savivaldybėje gana dažnos automobilių vagystės ir kelių transporto eismo saugumo taisyklių pažeidimai. Pagal 100.000-ių gyventojų tenkantį automobilių vagysčių skaičių 2013 m. Kauno miesto savivaldybė (101) lenkė tiek šalies (42), tiek Vilniaus (48) ir Klaipėdos (37) miestų rodiklius. 100.000-ių gyventojų tenkantis kelių transporto eismo saugumo taisyklių pažeidimų skaičius 2013 m. Kauno mieste (60) taip pat viršijo šalies (43), Vilniaus (38) ir Klaipėdos (37) miestų rodiklius.2013 m. Kauno miesto savivaldybėje buvo ištirti 4.233 nusikaltimai, o ištirtų nusikaltimų dalis siekė 48 proc. nuo visų įvykdytų nusikaltimų. Nusikaltimų išaiškinamumo rodikliai 2013 m. Kauno mieste buvo mažesni nei šalyje (54 proc.), tačiau viršijo Klaipėdos miesto (46 proc.) ir Vilniaus miesto (39 proc.) rodiklius. 2013 m. Savivaldybėje užregistruoti 856 gaisrai, kuriuose žuvo 10 žmonių. Gaisrų skaičius Kauno mieste 2009–2013 m. laikotarpiu sumažėjo 27,6 proc. (šalyje sumažėjo 30 proc., Vilniaus mieste – 29,5 proc., Klaipėdoje – 18,7 proc.).Kauno mieste yra eksploatuojamos 83 elektros sirenos, kurių pagalba yra galimybė perspėti 94 proc. miesto gyventojų. Karo atveju, susidarius valstybės ar savivaldybės lygio ekstremaliajai situacijai, planuojama gyventojus apsaugoti panaudojant kolektyvinės apsaugos statinius ir patalpas 253-se ūkio subjektuose ir įstaigose. Viso kolektyvinės apsaugos statiniuose ir patalpose galima bus paslėpti iki 10 proc. miesto gyventojų.Siekiant palaikyti viešąją tvarką ir saugumą Kauno mieste, įvairiose miesto vietose įrengtos 56 (30 valdomų ir 26 stacionarios) vaizdo perdavimo kameros bei numatoma įrengti 2 vaizdo stebėjimo mobiliąsias skaitmenines (4G) kameras. Ateityje planuojama plėtoti vaizdo perdavimo kamerų tinklą, kuris apimtų ne tik miesto pagrindines gatves, bet ir kitus objektus. 2015–2017 m. laikotarpiu kiekvienais metais numatoma papildomai įrengti po 10 vaizdo perdavimo kamerų bei įrengti 5 vaizdo stebėjimo mobiliąsias skaitmenines kameras (4G).2014 m. vasario mėn. Kauno miesto taryba patvirtino „Kauno – saugaus miesto 2014–2017 metų“ programą, kurios tikslas – didinti gyventojų saugumą. Įgyvendinant programą bei siekiant gerinti avaringumo situaciją keliuose ir sumažinti žuvusiųjų skaičių, Kauno mieste 2015–2017 m. kasmet planuojama įrengti po 10 greičio matavimo prietaisų. |
| TECHNOLOGINIAI VEIKSNIAISpartus informacinių technologijų vystymasis skatina naujų technologijų, modernių informacijos sistemų diegimą, o jų svarba itin didelė. Nuolat keičiantis ir tobulėjant informacinėms technologijoms svarbu suformuluoti Savivaldybės plėtros perspektyvas siekiant Kauno miestui įgyti konkurencinį pranašumą. Šiuo tikslu 2011 m. parengtas Kauno miesto elektroninės erdvės strateginis planas 2010–2017 m. Ši strategija integruota į Kauno miesto 2005–2015 m. strateginį planą, kuriame išdėstyti miesto informacinių technologijų panaudojimo prioritetai, tikslai, priemonės šiems tikslams pasiekti.Kauno mieste, kaip ir visoje Lietuvoje, nuolat daugėja vartotojų, kurie naudojasi viešosiomis ir administracinėmis elektroninėmis paslaugomis, elektronine prekyba, bendrauja elektroninėmis priemonėmis. Kauno miesto savivaldybė elektronines paslaugas yra pateikusi Kauno miesto elektroninių paslaugų portale (http://ep.kaunas.lt), kuris veikia nuo 2008 m. vasario 25 d. Portale pateikiama 210 elektroninių paslaugų – 82 paslaugos yra informacinio pobūdžio, 90 paslaugų, kurių pagalba galima parsisiųsti užsakymo formas skirtas pildyti ranka ar kompiuteriu (2 brandos lygis) ir 38 paslaugos, kurias galima užsisakyti internetu nevykstant į vietą (3–4 brandos lygis). 2013 m. 3–4 lygio paslaugos miesto piliečiams ir organizacijoms suteiktos apie 3.200 kartų, dažniausios iš jų: „Juridinių asmenų valstybinės žemės nuomos mokesčio deklaracijų pateikimas“, „Viešojo transporto reisų nutraukimo registravimas“, „Maršrutinių taksi ataskaitų pateikimas“, „Priėmimas į ikimokyklinio ugdymo įstaigas“.2011 m. Kauno miesto savivaldybės administracija įgyvendino ES lėšomis dalinai finansuotą projektą „Kauno miesto viešojo administravimo sektoriaus veiklos skaidrumo didinimas informacinių ir ryšių technologijų priemonėmis, įtraukiant savivaldybės bendruomenę“ (toliau – „E-demokratijos plėtra Kauno mieste"). Projekto įgyvendinimo metu sukurta ir įdiegta sistema, skirta Kauno miesto savivaldybės tarybos narių ir administracijos atstovų bendravimui vaizdo konferenciniu būdu su gyventojais, išplėstas viešojo transporto švieslenčių tinklas miesto bendruomenei aktualios informacijos sklaidai, įrengti informaciniai terminalai seniūnijose. Projekto „E-demokratijos plėtra Kauno mieste" įgyvendinimas sudarė sąlygas miesto bendruomenės atstovams ir kitiems asmenis dalyvauti viešose apklausose, teikti pastabas dėl Savivaldybės taryboje ir administracijoje rengiamų klausimų, teisės aktų projektų, operatyviai ir vartotojui patogiomis priemonėmis susipažinti su aktualia informacija apie vietos valdžios institucijų rengiamus priimtus sprendimus, diskutuoti, keistis nuomonėmis. Nuo 2003 m. Kaune veiklą pradėjo Mokslo ir technologijų parkas „Technopolis“, kurio misija yra būti katalizatoriumi sutelkiant ir modernizuojant Kauno regiono ir Kauno miesto pramonę bei verslą, ugdant jų novatoriškumą ir didinant konkurencingumą šalies bei tarptautinėse rinkose, nukreipiant regiono ir miesto plėtrą žinių ekonomikos link, stiprinant mokslo ir verslo abipusiai naudingus ryšius ir kuriant didelės pridėtinės vertės produktus. VšĮ „Technopolis“ 2009–2013 m. įgyvendino ES lėšomis dalinai finansuojamą projektą „Kauno miesto inovacijų sistemos stiprinimas plėtojant verslo, mokslo ir savivaldos bendradarbiavimą bei tobulinant žinių ir technologijų sklaidos terpę (INOKAUNAS)“. Projekto metu buvo populiarinamos šiuolaikiškos technologijos ir inovacijos Kauno mieste, skatinamas inovacinių įmonių dalyvavimas mokslinių tyrimų ir technologinės plėtros projektuose.Nuo 2014 m. Kauno miestas pristatomas vienoje populiariausių mobiliesiems įrenginiams skirtų programėlių „PocketGuide“. Ši programėlė – tai audiogidas, paremtas navigacine sistema. Audiogidas – turistinis maršrutas pėsčiomis, pavadintas „Kaunas dalinasi įspūdžiais“. Ši programėlė tarsi tikras gidas lydi turistus per miestą ir balsu pasakoja apie Kauną, žinomiausius miesto objektus bei išskirtinius faktus. Į programėlėje esantį maršrutą patenka Kauno pilis, Senamiestis, Laisvės alėja, Žaliakalnio funikulierius, Kristaus Prisikėlimo bažnyčia ir Kauno Šv. Arkangelo Mykolo bažnyčia (soboras). Maršrutą galima pradėti nuo bet kurio pasirinkto objekto.Kaunas yra inovatyvus miestas, siekiantis pirmauti informacinių technologijų srityje. Elektroniniu viešojo transporto bilietu kauniečiai naudojasi jau senokai, nepriekaištingai veikia informacinės transporto švieslentės. Prieš keletą metų dalyje mokyklų įdiegtas elektroninis dienynas. 2013 m. metais trijose mokyklose – „Aušros", S. Dariaus ir S. Girėno gimnazijose bei Senamiesčio pagrindinėje mokykloje – startavo „A mokyklos" (ateities mokyklos) projektas, kurio metu visi minėtų ugdymo įstaigų auklėtiniai bus aprūpinti elektroninėmis mokinio kortelėmis, pakeisiančiomis grynuosius pinigus, įprastus moksleivio pažymėjimus bei mėnesinius viešojo transporto bilietus. |

|  |
| --- |
| VIDINĖS APLINKOS ANALIZĖ |
| TEISINĖ BAZĖKauno miesto savivaldybė savo veiklą organizuoja vadovaudamasi LR Vietos savivaldos įstatymu, kitais įstatymais ir teisės aktais bei vidaus dokumentais: Kauno miesto savivaldybės tarybos veiklos reglamentu, Kauno miesto savivaldybės administracijos nuostatais ir kitais savivaldos institucijų veiklą reglamentuojančiais dokumentais.ORGANIZACINĖ STRUKTŪRAKauno miesto savivaldybės atstovaujamoji institucija yra taryba, turinti vietos valdžios ir viešojo administravimo teises ir pareigas, vykdomoji institucija – administracijos direktorius, administracijos direktoriaus pavaduotojai, turintys viešojo administravimo teises ir pareigas. Šios Savivaldybės institucijos yra atsakingos už savivaldos teisės įgyvendinimą.Savivaldybių funkcijos pagal veiklos pobūdį skirstomos į vietos valdžios, viešojo administravimo ir viešųjų paslaugų teikimo. Vietos valdžios funkcijas įstatymų nustatyta tvarka atlieka savivaldybės taryba. Viešojo administravimo funkcijas įstatymų nustatyta tvarka atlieka savivaldybės taryba, savivaldybės vykdomoji institucija (vykdomosios institucijos), kiti savivaldybės įstaigų ir tarnybų vadovai, valstybės tarnautojai, kuriems teisės aktai ar savivaldybės tarybos sprendimai suteikia viešojo administravimo teises savivaldybės teritorijoje. Viešąsias paslaugas teikia savivaldybių įsteigti paslaugų teikėjai arba pagal sudarytas sutartis kiti viešai pasirenkami fiziniai ar juridiniai asmenys.Kauno miesto savivaldybės taryba susideda iš įstatymų nustatyta tvarka demokratiškai išrinktų Savivaldybės bendruomenės atstovų – 41 Savivaldybės tarybos nario. Savivaldybėje sudaryti 8 Kauno miesto savivaldybės tarybos komitetai: Biudžeto ir finansų komitetas; Kultūros ir meno komitetas; Miesto plėtros, investicijų ir turizmo komitetas; Miesto ūkio komitetas; Savivaldos ir bendruomenių plėtojimo komitetas; Socialinių, sveikatos ir šeimos reikalų komitetas; Švietimo ir sporto komitetas; Kontrolės komitetas.2012 m. gruodžio 20 d. Tarybos sprendimu Nr. T-695 buvo patvirtinta nauja Administracijos struktūra (sprendimas įsigaliojo 2013 m. sausio 2 dieną): • Administracijos filialai (struktūriniai teritoriniai padaliniai): Aleksoto seniūnija, Centro seniūnija, Dainavos seniūnija, Eigulių seniūnija, Gričiupio seniūnija, Panemunės seniūnija, Petrašiūnų seniūnija, Šančių seniūnija, Šilainių seniūnija, Vilijampolės seniūnija, Žaliakalnio seniūnija; • Švietimo, kultūros ir turizmo plėtros reikalų valdyba: Kultūros ir turizmo plėtros skyrius, Švietimo ir ugdymo skyrius, Švietimo ir kultūros įstaigų ūkio ir finansų skyrius; • Administracijos struktūriniai padaliniai: Aplinkos apsaugos skyrius, Apskaitos skyrius, Asmenų aptarnavimo skyrius, Bendrasis skyrius, Centralizuotas vidaus audito skyrius, Civilinės metrikacijos skyrius, Civilinės saugos skyrius, Dokumentų valdymo skyrius, Energetikos skyrius, Informacinių technologijų skyrius, Investicijų ir strateginio planavimo skyrius, Finansų skyrius, Gyvenamojo fondo administravimo skyrius, Kultūros paveldo skyrius, Kūno kultūros ir sporto skyrius, Licencijų ir paslaugų skyrius, Likviduotų įmonių archyvų skyrius, Miesto tvarkymo skyrius, Privatizavimo skyrius, Sveikatos apsaugos skyrius, Socialinės paramos skyrius, Socialinių paslaugų skyrius, Statybos skyrius, Statybos leidimų skyrius, Tarptautinių ryšių ir protokolo skyrius, Teisės skyrius, Transporto ir eismo organizavimo skyrius, Turto skyrius, Urbanistikos ir architektūros skyrius, Vaiko teisių apsaugos skyrius, Valstybinės kalbos kontrolės skyrius, Viešosios vadybos ir personalo skyrius, Viešųjų pirkimų ir koncesijų skyrius, Viešosios tvarkos skyrius.ŽMOGIŠKIEJI IŠTEKLIAI2014 m. spalio mėn. Kauno miesto savivaldybės administracijoje buvo įsteigtos 786 pareigybės, iš jų 598 valstybės tarnautojų ir 188 darbuotojų, dirbančių pagal darbo sutartis. Didžioji dalis valstybės tarnautojų Savivaldybės administracijoje turėjo A 12 (254 tarnautojai), A 11 (107) ir A 10 (86) pareigybines kategorijas. Iš visų tarnautojų B 8–9 lygio kategorijas turėjo 32 tarnautojai.Tarybos sekretoriate buvo 28,5 pareigybės, iš jų: 17 karjeros valstybės tarnautojų. Iš visų karjeros valstybės tarnautojų A 16 kategoriją turėjo 4, A 15 – 1, A 14 – 2, A 12 – 7, A 13 – 1, A 10 – 2 tarnautojai.**Valstybės tarnautojai Savivaldybės administracijoje 2014 m. spalio mėn.***Šaltinis: Viešosios vadybos ir personalo skyrius*2014 m. spalio mėn. duomenimis Kauno miesto savivaldybės administracijoje I kvalifikacinė klasė suteikta 45,8 proc., II klasė – 23,8 proc., III klasė – 26,8 proc. visų tarnautojų. Ilgametį valstybės tarnybos darbo stažą (daugiau nei 12 metų) turėjo 39,0 proc. valstybės tarnautojų. Valstybės tarnautojai dirbantys ne ilgiau kaip 3 metai sudarė 24,1 proc., tarnautojai turintys nuo 3 iki 6 metų valstybės tarnybos darbo stažą – 10,6 proc., tarnautojai kurių darbo stažas nuo 6 iki 12 metų – 26,3 proc. visų Savivaldybės administracijos valstybės tarnautojų.Tarybos sekretoriate 2014 m. spalio mėn. I kvalifikacinę klasę turėjo 6, II klasę – 1, III klasę – 4 karjeros valstybės tarnautojai. Tais pačiais metais ilgesnį nei 12 m. tarnybos darbo stažą turėjo 4, 6–12 metų stažą – 6, 3–6 metų – 2 ir iki 3 metų – 5 Tarybos sekretoriato karjeros valstybės tarnautojai.Kadangi kasmet didėja reikalavimai viešojo administravimo institucijoms, labai svarbus kvalifikacijos tobulinimas. Viešosios vadybos ir personalo skyrius 2013 ir 2014 m. organizavo Savivaldybės darbuotojų ir valstybės tarnautojų mokymus bei kvalifikacijos kėlimą. Mokymuose ir seminaruose 2013 m. dalyvavo 661 Savivaldybės administracijos ir Tarybos sekretoriato darbuotojas ir valstybės tarnautojas, 2014 m. – 513.PLANAVIMO SISTEMASavivaldybės veiklos planavimas pagal veiklos rezultatų pasiekimo trukmę yra suskirstytas į tris kategorijas: ilgos trukmės – Kauno miesto strateginis planas; vidutinės trukmės – Kauno miesto savivaldybės strateginis veiklos planas; trumpojo laikotarpio – Savivaldybės biudžetas.Kauno miesto 2005–2015 metų strateginis planas patvirtintas Kauno miesto savivaldybės tarybos 2005 m. birželio 16 d. sprendimu Nr. T-310. Strateginis planas buvo koreguotas 2008 m. (patvirtinta Savivaldybės tarybos 2008 m. liepos 17 d. sprendimu Nr. T-355) bei 2009 m. – įgyvendinus ES struktūrinių fondų lėšomis dalinai finansuotą projektą „Kauno miesto savivaldybės ilgalaikio 2005–2015 m. strateginio plano ir 2010–2012 m. strateginio veiklos plano atnaujinimas“ (patvirtinta Savivaldybės tarybos 2012 m. sausio 26 d. sprendimu Nr. T-9). 2013 m. birželio 6 d. Kauno miesto savivaldybės taryba priėmė sprendimą pakeisti Kauno miesto 2005–2015 metų strateginio plano IV skyrių „Kauno miesto plėtros priemonių planas“.Kauno miesto savivaldybė 2013 m. pabaigoje pradėjo įgyvendinti ES struktūrinių fondų lėšomis dalinai finansuojamą projektą „Kauno miesto savivaldybės strateginio plano iki 2022 metų parengimas“. Projekto įgyvendinimo metu numatoma parengti Kauno miesto savivaldybės strateginį planą iki 2022 metų bei strateginį veiklos planą 2015–2017 m. Strateginis planas iki 2022 m. užtikrins tolygų miesto vystymąsi ir taps miesto plėtros pagrindu. Savivaldybės 2015–2017 m. strateginis veiklos planas nustatys Savivaldybės veikos prioritetus ir tikslus, vykdant LR Vietos savivaldos įstatyme apibrėžtas funkcijas, apibrėš programų turinį, numatys lėšas, terminus, žmogiškuosius išteklius, reikalingus priemonėms įgyvendinti.Kauno miesto savivaldybės tarybos 2014 m. balandžio 10 d. sprendimu Nr. T-209 patvirtintas Kauno miesto savivaldybės teritorijos bendrasis planas. Kauno miesto savivaldybės teritorijos bendrasis planas numato, kaip ši teritorija bus vystoma iki 2023 metų. Jame išskirtos trys urbanistikai svarbios teritorijos: Senamiestis, Naujamiestis ir XXI a. centras. Planas padės užtikrinti tinkamą socialinės, susisiekimo ir inžinerinės infrastruktūros planavimą, darnią gamtos ir kultūros vertybių teritorijų, taip pat įvairių veiklos rūšių teritorijų plėtrą, padės gerinti gyventojų gyvenimo, darbo ir poilsio sąlygas, suderinti detalaus ir specialaus teritorijų planavimo dokumentus, vertinti miesto plėtros perspektyvas.FINANSINIAI IŠTEKLIAIKauno miesto savivaldybės strateginio veiklos plano programų pagrindinis finansavimo šaltinis – Savivaldybės biudžeto lėšos. Savivaldybės 2013 metų biudžeto pajamų patikslintas planas buvo 207.990,12 tūkst. EUR, faktiškai gauta 200.571,01 tūkst. EUR, planas įvykdytas 96,4 proc., planas be dotacijų sumų įvykdytas 94,1 proc. Savivaldybės 2013 metų biudžeto asignavimų patikslintas planas kartu su kitoms savivaldybėms perduotomis mokinio krepšelio lėšomis ir skolintomis lėšomis (be biudžeto lėšų likučio 2013-01-01) buvo 219.537,51 tūkst. EUR, įvykdytas 209.016,07 tūkst. EUR arba 95,2 proc.Didžiausią Savivaldybės 2013 m. biudžeto pajamų dalį sudarė mokesčiai – 52,4 proc. ir dotacijos – 40,7 proc. (kitos pajamos, materialiojo ir nematerialiojo turto realizavimo pajamos, iš kitų savivaldybių gautos mokinio krepšelio lėšos – 6,9 proc. pajamų).**Pajamų pasiskirstymas pagal rūšis 2013 m. (tūkst. EUR)***Šaltinis: Finansų skyrius*Kitas Savivaldybės veiklos finansavimo šaltinis yra Savivaldybės Privatizavimo fondas. Į šio fondo sąskaitą pervedamos lėšos už privatizuojamą Savivaldybei nuosavybės teise priklausantį turtą. Pagal paskelbtas privatizavimo programas 2013 m. buvo organizuoti 47 vieši aukcionai, iš kurių įvyko 20 aukcionų, juose parduota 19 nekilnojamojo turto objektų. Privatizavimo objektų aukcionuose dalyvavo nuo 1 iki 4 potencialių pirkėjų, kurie į Savivaldybės privatizavimo fondo sąskaitą iš viso sumokėjo 1,25 tūkst. EUR registracijos mokesčio. Savivaldybė ir viešo aukciono laimėtojai 2013 m. pasirašė 20 pirkimo-pardavimo sutarčių bei nuosavybės teisės perdavimo ir priėmimo aktų. Bendra 2013 m. pasirašytų sutarčių suma –732,232 tūkst. EUR. Iš viso Privatizavimo fondo pajamos 2013 m. sudarė 733,449 tūkst. EUR. Pastaruoju metu Savivaldybei sunkiai sekasi surinkti planuotas privatizavimo fondo lėšas. Pagrindinės nesurinkimo priežastys – pirkėjų stoka, ekonomikos neapibrėžtumas, sugriežtintos paskolų išdavimo sąlygos.Be Savivaldybės kontroliuojamų finansavimo šaltinių, strateginio veiklos plano programoms įgyvendinti naudojamos ir kitų šaltinių lėšos. 2013 m. buvo baigti įgyvendinti 7 ES struktūrinių fondų lėšomis dalinai finansuojami Kauno miesto savivaldybės administracijos projektai. Šiems projektams įgyvendinti panaudota daugiau kaip 3,48 mln. EUR ES struktūrinių fondų paramos lėšų. Įvairioms veikloms ir investiciniams projektams finansuoti planuojamos ministerijų ir kitų valstybės institucijų skirstomos valstybės biudžeto lėšos, privačių investuotojų lėšos.RYŠIŲ SISTEMA, INFORMACINĖS IR KOMUNIKAVIMO SISTEMOSKauno miesto savivaldybės administracija kompleksiškai vysto informacinę sistemą – Savivaldybės darbo modernizavimą bei elektroninių paslaugų plėtrą, miesto infrastruktūros kūrimą ir tobulinimą. Pagrindiniai sistemos elementai – tai informaciniai objektai, jų srautai, duomenų bazės ir informacijos apdorojimo bei apsaugos procesai. Kad sistema veiktų, reikalinga šiuolaikinė techninė ir programinė įranga. Tai yra pagrindas vystyti elektroninę savivaldą Kaune, siekiant užtikrint efektyvų valdymą ir sprendimų priėmimą visose veiklos srityse. Tolesniam elektroninio miesto, kuris apjungia e-bankininkystę, e-verslą, e-bendravimą, e-demokratiją, e-valdžią, e-informaciją, e-sveikatą, vystymui, planuojama atnaujinti techninę ir programinę kompiuterinę įrangą, modernizuoti kompiuterių tinklus. Planuojama vystyti viešųjų paslaugų teikimo internetu sistemą, Kauno miesto internetinį puslapį, geografinę informacinę sistemą, biudžeto planavimo, konsolidavimo ir vykdymo kontrolės informacinę sistemą, toliau plėtoti dokumentų valdymo informacinę sistemą, įdiegiant naujus modelius bei plečiant esamų modelių funkcionalumą. Siekiant gerinti gyventojų aptarnavimą Savivaldybės administracijoje planuojama modernizuoti informacines sistemas ir plėsti e. paslaugų spektrą. 2010 m. pradėtas įgyvendinti ES lėšomis dalinai finansuojamas projektas „Kauno miesto savivaldybės vidaus administravimo sistemos (KMSVAS) tobulinimas“. Projektą numatoma baigti įgyvendinti 2015 m. Įgyvendinus projektą bus įdiegta finansų valdymo ir apskaitos sistema pagal Viešojo sektoriaus apskaitos ir finansinės atskaitomybės standartus ir papildomi viešojo administravimo moduliai (Personalo, Sutarčių, Viešųjų pirkimų, Nekilnojamojo turto, Veiklos planavimo ir valdymo), integruotos dokumentų valdymo ir elektroninių paslaugų informacinės sistemos, sukurtos: projektų valdymo, administracinių teisės aktų pažeidimų, kelio ženklų informacinė sistemos. Įdiegus šias sistemas, siekiama optimizuoti Savivaldybės administracijos administravimą.VIDAUS DARBO KONTROLĖVadovaujantis Kauno miesto savivaldybės administracijos nuostatais, patvirtintais Kauno miesto savivaldybės tarybos 2012 m. rugsėjo 13 d. sprendimu Nr. T-428, administracijos veiklą kontroliuoja steigėjas ir Savivaldybės kontrolės ir audito tarnyba pagal savo kompetenciją, o administracijos padalinių veiklą kontroliuoja ir už ją atsako administracijos vadovybė.Savivaldybės kontrolės ir audito tarnyba atlieka finansinį ir veiklos auditą savivaldybės administracijoje, savivaldybės administravimo subjektuose bei savivaldybės kontroliuojamose įmonėse. Savivaldybės Kontrolės ir audito tarnybos atliekamo audito išorinę peržiūrą atlieka Valstybės kontrolė. |

|  |
| --- |
| SSGG ANALIZĖ: |
| STIPRYBĖS* Savivaldybėje veikia strateginio valdymo sistema – rengiami ir atnaujinami strateginiai planai, biudžetas sudaromas programiniu principu.
* Savivaldybėje įdiegta ir sertifikuota kokybės vadybos sistema pagal ISO 9001:2000 standarto reikalavimus.
* Nuolat keliama darbuotojų kvalifikacija, panaudojant tiek Savivaldybės biudžeto, tiek ES struktūrinių fondų lėšas.
* Įdiegtas platus elektroninės demokratijos paslaugų spektras.
* Vykdoma švietimo reforma, įgyvendinami mokyklų renovacijos projektai.
* Sėkmingai įgyvendinami įvairių sričių projektai.
* Palaikomi glaudūs ryšiai su tarptautinėmis organizacijomis ir užsienio šalių miestais.
* Tęsiami tarptautiniai miestą reprezentuojantys kultūros renginiai, bendrafinansuojami Savivaldybės.
* Didėja miesto apgyvendinimo įstaigose apgyvendintų turistų skaičius.
* Sukurta bazinė socialinių paslaugų sistema, mažėja socialinės rizikos šeimų.
 |
| SILPNYBĖS* Įdiegta strateginio planavimo ir valdymo sistema, tačiau nepakankamai orientuojamasi į rezultatus.
* Administracijos struktūrą, darbuotojų kaitą bei veiklos kokybę stipriai įtakoja savivaldybių tarybų rinkimų rezultatai.
* Ribotos Savivaldybės investicinės galimybės projektams finansuoti ir riboti žmogiškieji ištekliai juos įgyvendinti.
* Padidėjęs socialinių paslaugų gavėjų skaičius, išliekantis socialinių paslaugų poreikis.
* Nusidėvėjusi švietimo, sveikatos, sporto ir kultūros įstaigų materialinė bazė.
* Mažos daugiabučių gyvenamųjų namų atnaujinimo apimtys, parkavimo vietų trūkumas.
* Prasta miesto gatvių, šaligatvių ir įvažiuojamųjų kiemų į gyvenamuosius kvartalus būklė.
* Miesto dalyse, nutolusiose nuo miesto centro ne visose gatvėse įrengti nuotekų ir vandentiekio tinklai.
* Nepakankamas finansavimas Savivaldybės saugomų kultūros paveldo objektų saugojimui ir avarinės būklės pašalinimui.
 |
| GALIMYBĖS* Investicijų projektų įgyvendinimas, panaudojant ES, kitas tarptautines finansinės paramos lėšas ir pritraukiant privatų kapitalą.
* Verslo, mokslo ir savivaldos bendradarbiavimo plėtojimas bei iniciatyvų skatinimas.
* Didesnis nevyriausybinių organizacijų įsitraukimas į socialinių paslaugų teikimą.
* Socialinių ir sveikatos paslaugų skaičiaus, įvairovės ir kokybės didinimas.
* Didesnis savivaldos vaidmuo teikiant piniginę socialinę paramą Kauno miesto nepasiturintiems gyventojams.
* Modernios, racionalios ir efektyvios švietimo sistemos kūrimas.
* Švietimo, sveikatos, sporto ir kultūros įstaigų materialinės bazės gerinimas.
* Transporto tinklo plėtra, gatvių ir šaligatvių būklės gerinimas, eismo saugumo didinimas.
* Racionalesnis Savivaldybės nuosavybės ir patikėjimo teise valdomo turto valdymas, naudojimas ir disponavimas juo.
* Miesto centrinės dalies ir senamiesčio infrastruktūros atnaujinimas, siekiant paversti patrauklia, saugia ir sveika teritorija miesto gyventojams ir turistams.
* Turizmo sezoniškumo mažinimas plėtojant konferencinį turizmą bei efektyviau išnaudojant gamtinius išteklius.
 |
| GRĖSMĖS* Sparčiai mažėjantis miesto gyventojų skaičius.
* Kvalifikuotų specialistų „nutekėjimas“ į užsienį.
* Socialinės apsaugos ir sveikatos priežiūros poreikio ir išlaidų augimas dėl senstančios visuomenės ir sudėtingos ekonominės situacijos.
* Išlaidų mokyklų veiklos užtikrinimui didėjimas dėl mažėjančio mokinių skaičiaus.
* Dėl nepakankamų investicijų blogėjanti miesto transporto ir inžinerinės infrastruktūros būklė.
* Didėjančios transporto spūstys ir parkavimo problemos dėl augančio lengvųjų automobilių skaičiaus bei neįdiegtos centralizuotos eismo valdymo sistemos.
* Kultūros paveldo objektų sunykimas dėl per didelių reikalavimų jo atstatymui ir naudojimui visuomenės poreikiams.
 |

|  |
| --- |
| KAUNO MIESTO SAVIVALDYBĖS MISIJA: |
| **Užtikrinti gyventojų lūkesčius atitinkantį teikiamų viešojo administravimo ir viešųjų paslaugų lygį, skatinti ir plėtoti vietos savivaldą, didinti Kauno miesto patrauklumą bei gyventojų gyvenimo kokybę** |

|  |
| --- |
| **SAVIVALDYBĖS STRATEGINIAI TIKSLAI, EFEKTO VERTINIMO KRITERIJAI** |
| **1 Strateginis tikslas. Užtikrinti konkurencingą ekonominę aplinką** |
| Įgyvendinant šį strateginį tikslą vykdoma programa (-os):1 Programa. Miesto darnaus vystymosi programa (1 priedas);2 Programa. Investicijų programa (2 priedas).**Efekto vertinimo kriterijai:*** Verslumo lygis (veikiančių SVV įmonių skaičius, tenkantis 1.000-iui gyventojų);
* Į Savivaldybės biudžetą įskaityto gyventojų pajamų mokesčio dalis, tenkanti vienam gyventojui (EUR);
* Miestą aplankiusių turistų skaičiaus dinamika (proc.);
* Savivaldybės materialinės investicijos, tenkančios vienam gyventojui (EUR).
 |
| **2 Strateginis tikslas. Kurti darnią ir veržlią visuomenę** |
| Įgyvendinant šį strateginį tikslą vykdoma programa (-os):3 Programa. Viešųjų paslaugų teikimo programa (3 priedas);4 Programa. Savivaldybės finansuojamų įstaigų veiklos programa (4 priedas).**Efekto vertinimo kriterijai:*** Socialinės paramos gavėjų skaičius, tenkantis 1.000-iui gyventojų;
* Patenkintų prašymų socialinėms paslaugoms dalis nuo bendro pateiktų prašymų skaičiaus (proc.);
* Savivaldybės finansuojamų švietimo įstaigų teikiamomis paslaugomis patenkintų gyventojų dalis nuo visų apklaustų gyventojų (proc.);
* Išorės audito įvertintų mokyklų veiklos kokybės indeksas (proc.);
* Kultūros įstaigų teikiamų paslaugų gavėjų dalis tarp visų gyventojų (proc.);
* Kūno kultūros ir sporto įstaigų teikiamų paslaugų gavėjų dalis tarp visų gyventojų (proc.);
* Didėjanti vidutinė tikėtina gyvenimo trukmė (metai).
 |
| **3 Strateginis tikslas. Gerinti miesto aplinkos kokybę** |
| Įgyvendinant šį strateginį tikslą vykdoma programa (-os):5 Programa. Miesto aplinkos kokybės gerinimo programa (5 priedas).**Efekto vertinimo kriterijai:*** Viešųjų erdvių tvarkymu ir priežiūra patenkintų gyventojų dalis nuo visų apklaustų gyventojų (proc.);
* Avaringumo lygis (įskaitinių kelių eismo įvykių skaičius / 100.000-ių gyventojų);
* Aplinkos oro kokybė (KD10[[1]](#footnote-1) paros ribinės vertės viršijimai / metus).
 |
| **4 Strateginis tikslas. Gerinti miesto valdymo kokybę** |
| Įgyvendinant šį strateginį tikslą vykdoma programa (-os):6 Programa. Savivaldybės veiklos programa (6 priedas);7 Programa. Valstybinių funkcijų vykdymo programa (7 priedas).**Efekto vertinimo kriterijai:*** Viešųjų paslaugų vartotojų patenkinimo indeksas;
* Ugdymo ir mokymosi kokybės indeksas (proc.);
* Kauno miesto e-paslaugų portale užsakomų internetu (3 / 4 brandos lygis) paslaugų santykis su visomis Savivaldybės teikiamomis paslaugomis (proc.);
* Kauno miesto savivaldybės tarybos / administracijos veikla patenkintų gyventojų dalis nuo visų apklaustų gyventojų (proc.);
* Socialinės paramos mokiniams (už įsigytus maisto produktus) gavėjų skaičius nuo bendro mokinių skaičiaus Kauno mieste (proc.);
* Socialinės paramos mokiniams (už įsigytus mokinio reikmenis) gavėjų skaičius nuo bendro mokinių skaičiaus Kauno mieste (proc.).
 |

|  |
| --- |
| **2015–2017 M. PROGRAMŲ** |
|  **lėšų poreikis (asignavimai) ir numatomi finansavimo šaltiniai**(tūkst. EUR) |

| **Ekonominės klasifikacijos grupė, finansavimo šaltiniai** | **2015-ųjų m. asignavimų projektas** | **2016-ųjų m. asignavimų projektas** | **2017-ųjų m. asignavimų projektas** |
| --- | --- | --- | --- |
|
| **1. Iš viso asignavimų:** | **309.433,4** | **479.288,4** | **317.759,2** |
| **2. Finansavimo šaltiniai:** | **309.433,4** | **479.288,4** | **317.759,2** |
| **2.1. Savivaldybės lėšos** | **183.254,8** | **332.229,5** | **190.564,0** |
| 2.1.1. Savivaldybės biudžeto asignavimai savarankiškosioms funkcijoms atlikti\*  | 166.963,9 | 311.872,0 | 183.821,7 |
| 2.1.2. Savivaldybės privatizavimo fondas | 2.272,4 | 2.323,6 | 2.582,8 |
| 2.1.3. Skolintos lėšos | 14.018,5 | 18.033,9 | 4.159,5 |
| **2.2. Dotacijos iš valstybės ir kitų valstybės valdymo lygių** | **104.676,4** | **106.122,5** | **105.081,6** |
| 2.2.1. Speciali tikslinė dotacija\*\* | 70.554,0 | 72.227,4 | 72.433,3 |
| 2.2.1.1. Valstybės investicijų programoje numatytoms kapitalo investicijoms finansuoti | 2.489,3 | 3.934,8 | 3.235,6 |
| 2.2.2. Kitos dotacijos\*\*\* | 34.122,4 | 33.895,0 | 32.648,3 |
| **2.3. Kelių priežiūros ir plėtros programos finansavimo lėšos** | **11.975,8** | **16.700,3** | **5.060,4** |
| **2.4. ES struktūrinių fondų ir kitų fondų paramos lėšos** | **9.346,0** | **24.236,1** | **17.053,2** |
| **2.5. Kitos lėšos** | **180,4** | **0,0** | **0,0** |
| \*Tarp jų biudžetinių įstaigų pajamų lėšos, Kauno miesto savivaldybės aplinkos apsaugos rėmimo specialioji programa, Kauno miesto savivaldybės visuomenės sveikatos rėmimo specialioji programa |
| \*\* Tarp jų valstybinėms (valstybės perduotoms savivaldybėms) funkcijoms atlikti, perduotoms iš apskričių įstaigoms išlaikyti, mokinio krepšeliui finansuoti ir kt. |
| \*\*\*Netiesiogiai į Savivaldybės biudžetą iš ministerijų ar kitų institucijų gaunamos valstybės biudžeto lėšos Savivaldybės biudžeto priemonėms vykdyti. |

1. Kietosios dalelės [↑](#footnote-ref-1)